Document ID: 32019R1122

Reference:
2.7.2019
HR
Službeni list Europske unije
L 177/3
DELEGIRANA UREDBA KOMISIJE (EU) 2019/1122
оd 12. ožujka 2019.
o dopuni Direktive 2003/87/EZ Europskog parlamenta i Vijeća u pogledu funkcioniranja Registra Unije
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Direktivu 2003/87/EZ Europskog parlamenta i Vijeća od 13. listopada 2003. o uspostavi sustava trgovanja emisijskim jedinicama stakleničkih plinova unutar Unije i o izmjeni Direktive Vijeća 96/61/EZ (1), a posebno njezin članak 19. stavak 3.,
budući da:
(1)
Člankom 19. stavkom 1. Direktive 2003/87/EZ zahtijeva se da se sve emisijske jedinice izdane od 1. siječnja 2012. nadalje vode u Registru Unije. Taj je Registar Unije prvotno uspostavljen Uredbom Komisije (EU) br. 920/2010 (2).
(2)
Uredbom Komisije (EU) br. 389/2013 (3) stavljena je izvan snage Uredba (EU) br. 920/2010 i utvrđeni su opći zahtjevi kao i zahtjevi u vezi s djelovanjem i održavanjem Registra Unije za razdoblje trgovanja koje započinje 1. siječnja 2013. i za naknadna razdoblja u odnosu na neovisni dnevnik transakcija iz članka 20. stavka 1. Direktive 2003/87/EZ te u odnosu na registre iz članka 6. Odluke br. 280/2004/EZ Europskog parlamenta i Vijeća (4).
(3)
Registrom Unije osigurava se točan obračun transakcija u okviru sustava trgovanja emisijskim jedinicama stakleničkih plinova unutar Unije (ETS EU-a) uspostavljenog Direktivom 2003/87/EZ. Registar unije je standardizirana i zaštićena elektronička baza podataka koja sadržava zajedničke podatkovne elemente za praćenje, prema potrebi, izdavanja, držanja, prijenosa i poništenja jedinica te za osiguravanje pristupa javnosti i, prema potrebi, njihove povjerljivosti. Njegova je svrha osigurati da su svi prijenosi u skladu s obvezama koje proizlaze iz Direktive 2003/87/EZ.
(4)
Novo razdoblje primjene zakonodavstva na cijelo gospodarstvo počinje 2021., kad počinje i novo razdoblje ETS-a EU-a. Potrebno je osigurati da su provedba i funkcioniranje sustava registara usklađeni i sa zahtjevima utvrđenima za to novo razdoblje.
(5)
Direktiva 2003/87/EZ znatno je izmijenjena Direktivom (EU) 2018/410 Europskog parlamenta i Vijeća (5) radi poboljšanja troškovno učinkovitih smanjenja emisija i ulaganja za niske emisije ugljika, zbog čega je potrebno izmijeniti Registar Unije. Odredbe uvedene tim izmjenama primjenjuju se na razdoblja od 2021.
(6)
U skladu s člankom 13. Direktive 2003/87/EZ emisijske jedinice koje se izdaju od 1. siječnja 2013. nadalje vrijede neograničeno. Međutim, od 2021. nadalje emisijske jedinice trebaju sadržavati naznaku u kojem su razdoblju trgovanja kreirane. Stoga je nužno osigurati prikladnu funkcionalnost u Registru Unije. Naznaka u kojem su desetogodišnjem razdoblju emisijske jedinice kreirane trebala bi biti vidljiva samo vlasnicima računa kad je to potrebno kako bi se emisijske jedinice kreirane u jednoj fazi razlikovale od jedinica kreiranih u drugoj fazi. To je slučaj tijekom prelaska iz trećeg u četvrto razdoblje trgovanja, uzimajući u obzir činjenicu da su emisijske jedinice kreirane u razdoblju od 2021. nadalje valjane samo za emisije od 1. siječnja 2021. nadalje.
(7)
Usto bi trebalo primijeniti ograničenje predaje emisijskih jedinica kako bi se osiguralo da se emisijske jedinice mogu upotrijebiti samo za emisije u prvoj godini desetogodišnjeg razdoblja u kojem su izdane. Potrebna su pravila za izračun stanja ispunjenja obveze kako bi se osiguralo poštovanje tog ograničenja.
(8)
Direktivom (EU) 2018/410 izbrisan je stavak 7. članka 11.b Direktive 2003/87/EZ. Stoga više neće biti moguće upotrebljavati međunarodne jedinice u ETS-u EU-a u razdoblju trgovanja koje počinje 1. siječnja 2021. U skladu s time, na računima ETS-a ne mogu se držati međunarodne jedinice, a pravo na korištenje međunarodnih jedinica prestat će postojati. Međutim, dok sve operacije potrebne za razdoblje trgovanja od 2013. do 2020. ne budu završene, trebalo bi zadržati upotrebu međunarodnih jedinica, a prema tome i prava na korištenje međunarodnih jedinica. Neodgovarajuće jedinice bit će uklonjene s računa ETS-a po isteku produljene primjene relevantnih odredaba Uredbe (EU) br. 389/2013.
(9)
Nakon razvrstavanja emisijskih jedinica koje se sastoje od bilo kojih jedinica priznatih za postizanje usklađenosti sa zahtjevima Direktive 2003/87/EZ kao „financijskih instrumenata” u skladu s Direktivom 2014/65/EU Europskog parlamenta i Vijeća (6), primjereno je prilagoditi pravila kojima je uređen Registar Unije kako bi ih se uskladilo sa zahtjevima zakonodavstva o financijskim tržištima u potrebnim razmjerima, a posebice osiguravanjem relevantnih informacija kako bi se omogućila učinkovita provedba Direktive 2014/65/EU i Uredbe (EU) br. 596/2014 Europskog parlamenta i Vijeća (7).
(10)
U skladu s Direktivom 2014/65/EU i Uredbom (EU) br. 600/2014 Europskog parlamenta i Vijeća (8) financijski instrumenti identificiraju se međunarodnim identifikacijskim brojevima vrijednosnih papira (šifra ISIN) kako su definirani u normi ISO 6166. Kako bi se vlasnicima računa olakšalo poštovanje obveza izvješćivanja, šifre ISIN za emisijske jedince trebale bi biti prikazane u Registru Unije.
(11)
Kako bi se omogućila jednostavna provedba dražbovanja iz Uredbe Komisije (EU) br. 1031/2010 (9), ponajprije na temelju iskustva stečenog provedbom postupka dražbe te na temelju činjenice da se od 3. siječnja 2018. promptne emisijske jedinice navedene u odjeljku C. točki 11. Priloga I. Direktivi 2014/65/EU razvrstavaju kao financijski instrumenti, potrebno je izmijeniti Uredbu (EU) br. 389/2013. Konkretno, takvo razvrstavanje znači da su promptne emisijske jedinice obuhvaćene područjem primjene Direktive 98/26/EZ Europskog parlamenta i Vijeća (10). Izmjene su nužne za bolje usklađivanje procesa koji obuhvaćaju dražbe iz ove Uredbe sa zahtjevima Direktive 98/26/EZ te omogućivanje njihove usklađene provedbe u skladu s nacionalnim pravom, ako je potrebno, za potrebe dražbovanja emisijskih jedinica.
(12)
Kako emisijske jedinice postoje samo u nematerijalnom obliku i zamjenjive su, vlasništvo nad njima trebalo bi biti utvrđeno njihovim evidentiranjem na računu Registra Unije na kojem se vode. Potrebno je osigurati i da su emisijske jedinice potpuno zamjenjive kako bi se smanjili rizici povezani s povratom transakcija unesenih u Registar Unije te poremećajem sustava i tržišta koje takav povrat može izazvati. Konkretno, povrat, opoziv ili poništenje transakcije mogući su samo u skladu s pravilima registra i to unutar roka utvrđenog tim pravilima. Nijedna odredba ove Uredbe ne smije sprječavati vlasnika računa ili treću stranu da ostvari bilo koje pravo ili potraživanje nastalo kao ishod transakcije koje im zakonski može pripasti, uključujući povrat ili nadoknadu u vezi transakcije koja je ušla u sustav, primjerice u slučaju prijevare ili tehničke greške, sve dok to ne vodi do povrata, opoziva ili poništenja transakcije. Nadalje, potrebno je zaštititi stjecanje emisijske jedinice u dobroj vjeri.
(13)
Glavne bi odgovornosti središnjeg administratora trebale biti osiguravanje i održavanje Registra Unije i Dnevnika transakcija Europske unije (EUTL) te upravljanje njima, upravljanje središnjim računima i provođenje operacija koje se provode na središnjoj razini. Glavne bi odgovornosti nacionalnih administratora trebale biti djelovanje u svojstvu kontaktne točke za vlasnike računa u Registru Unije za koje su nadležni te provođenje svih operacija koje uključuju neposredan kontakt s njima, uključujući otvaranje računa, privremenu zabranu pristupa računima i zatvaranje računa.
(14)
Kada države članice dodjeljuju emisijske jedinice besplatno na temelju članka 10.c Direktive 2003/87/EZ, te jedinice trebaju biti izdane u skladu s člankom 10.c te direktive.
(15)
Direktiva 2003/87/EZ izmijenjena je Uredbom (EU) 2017/2392 Europskog parlamenta i Vijeća (11). Izmjenom je produljeno odstupanje od obveza ETS-a EU-a za letove iz trećih zemalja i u treće zemlje do 31. prosinca 2023. U skladu s tim, operatori zrakoplova obuhvaćeni tim odstupanjem do tog će datuma primati besplatne emisijske jedinice. Od 1. siječnja 2021. na broj besplatnih emisijskih jedinica dodijeljenih operatorima zrakoplova primjenjuje se linearni faktor iz članka 9. Direktive 2003/87/EZ.
(16)
Člankom 11. Direktive 2003/87/EZ utvrđeno je da do 28. veljače svake godine nadležna tijela prenose emisijske jedinice dodijeljene besplatno operaterima za tu godinu. Ako je Direktivom predviđen ponovni izračun broja emisijskih jedinica dodijeljenih operateru, središnji administrator osigurava da se dodjela ponovno izračunava u skladu s Direktivom 2003/87/EZ i da se izvrše potrebne izmjene u Registru Unije i EUTL-u prije nego što nacionalno nadležno tijelo može prenijeti besplatne emisijske jedinice predmetnom operateru.
(17)
Nijedna odredba ove Uredbe ne bi smjela sprečavati nadležno tijelo da od operatera zatraži prijenos prekomjerne količine emisijskih jedinica u odnosu na njegovu prilagođenu dodjelu za odgovarajuću godinu na račun EU-a za raspodjelu emisijskih jedinica ako je došlo do prekomjerne dodjele emisijskih jedinica, uključujući i ako je to posljedica pogreške u izvornoj dodjeli ili propusta operatera da nadležnom tijelu dostavi ispravne ili potpune relevantne informacije, pod uvjetom da je središnji administrator unio izmjenu u nacionalnu tablicu dodjele države članice.
(18)
Jedinice izdane nakon što je operater prestao s obavljanjem djelatnosti u postrojenju na koje se dodjela odnosi, a da nije prethodno obavijestio nadležno tijelo, ne mogu se razvrstati kao emisijske jedinice u smislu Direktive 2003/87. To znači da bi, ako je prekomjerna dodjela rezultat propusta operatera da prijavi prestanak rada, trebalo biti moguće i bez odobrenja operatera ukloniti s njegova računa odgovarajuću količinu emisijskih jedinica.
(19)
Kako bi se zaštitila sigurnost informacija koje se čuvaju u Registru Unije i izbjegle prijevare trebalo bi primijeniti primjerene i usklađene zahtjeve za otvaranje računa, autentifikaciju i prava pristupa. Zahtjeve utvrđene u Uredbi (EU) br. 389/2013 trebalo bi preispitati i ažurirati kako bi se osigurala njihova učinkovitost uz istodobno uzimanje u obzir proporcionalnosti. Iako administratori Registra Unije ne podliježu izravno zahtjevima utvrđenima u Direktivi (EU) 2015/849 Europskog parlamenta i Vijeća (12), zahtjevi i sigurnosne mjere iz te direktive odražavaju se i u pravilima kojima je uređeno otvaranje i vođenje računa u Registru Unije, posebno vodeći računa o informacijama o stvarnim vlasnicima. Pravila iz Uredbe (EU) br. 389/2013 trebalo bi preispitati kako bi se nacionalnim administratorima omogućilo da prilagode svoje postupke stvarnim rizicima koji proizlaze iz određenih aktivnosti.
(20)
Ako se kao dokaz iz Priloga IV. ili Priloga VIII. podnosi izvorna isprava iz druge države članice ili njezin ovjereni preslik, trebalo bi na odgovarajući način primjenjivati pravila iz Uredbe (EU) 2016/1191 Europskog parlamenta i Vijeća (13).
(21)
Nacionalni administratori, središnji administrator i Komisija trebaju poštovati zakonodavstvo Unije i nacionalno zakonodavstvo o zaštiti pojedinaca u vezi s obradom osobnih podataka i o slobodnom kretanju takvih podataka, a posebno zahtjeve Uredbe (EU) 2016/679 Europskog parlamenta i Vijeća (14) i Uredbe (EU) 2018/1725 Europskog parlamenta i Vijeća (15), kad se oni primjenjuju na podatke koji se čuvaju i obrađuju u skladu s ovom Uredbom.
(22)
Evidencije o svim procesima, operaterima i osobama u sustavu registara trebalo bi čuvati, dok bi osobne podatke sadržane u njima trebalo izbrisati po isteku odgovarajućeg razdoblja čuvanja.
(23)
Komisija i nacionalni administratori zajednički su voditelji obrade informacija koje se čuvaju i obrađuju u skladu s ovom Uredbom. Registar Unije i EUTL obavljaju zadaće koje se provode u javnom interesu. U slučaju povrede osobnih podataka primjenjuju se odgovarajući postupci obavješćivanja u skladu sa zakonodavstvom o zaštiti podataka.
(24)
Nacionalni administratori, središnji administrator i Komisija trebali bi osigurati da se informacije pohranjene i obrađene u skladu s ovom Uredbom mogu upotrebljavati samo u svrhu funkcioniranja Registra Unije.
(25)
Pravila kojima se uređuje Registar Unije trebalo bi pojednostavniti kako bi se smanjilo administrativno opterećenje u mjeri u kojoj je to izvedivo a da se ne ugrožavaju okolišni integritet, sigurnost ili pouzdanost ETS-a EU-a. Pri osmišljavanju smjera i razmjera mogućih pojednostavnjenja i olakšanja prikupljena su stečena iskustva nacionalnih administratora Registra Unije i provedeno je savjetovanje s državama članicama. Namjera je novim pravilima koja su proizašla iz tog postupka približiti Registar Unije korisnicima i administratorima i pojednostavniti njegovu upotrebu.
(26)
Zrakoplovni se operatori i drugi operateri u sustavu EU-a za trgovanje emisijama, kad god i koliko god dugo je potrebno da bi se zaštitio okolišni integritet tog sustava, ne smiju koristiti emisijskim jedinicama koje je izdala država članica koja je obavijestila Europsko vijeće o svojoj namjeri povlačenja iz Unije u skladu s člankom 50. Ugovora o Europskoj uniji (UEU).
(27)
Povezivanjem ETS-a EU-a s drugim sustavima za trgovanje emisijama povećavaju se mogućnosti za smanjenje emisija i time smanjuju troškovi borbe protiv klimatskih promjena. Za provedbu sporazuma o povezivanju u skladu s člankom 25. Direktive 2003/87/EZ potrebne su brojne prilagodbe Registra Unije. Stoga bi Uredbu (EU) br. 389/2013 trebalo izmijeniti kako bi se, među ostalim, osiguralo priznavanje emisijskih jedinica trećih zemalja za ispunjenje obveza, omogućio prijenos tih jedinica, otvaranje računa i procesi transakcije te kako bi se uključili uvjeti za suspendiranje povezivanja.
(28)
Sve potrebne operacije u vezi s trećim razdobljem trgovanja ETS-a EU-a od 2013. do 2020. trebalo bi dovršiti u skladu s pravilima utvrđenima u Uredbi (EU) br. 389/2013. Budući da je Direktivom 2003/87/EZ omogućena upotreba međunarodnih jedinica generiranih u skladu s Kyotskim protokolom, ta će se uredba nastaviti primjenjivati na te operacije. Kako bi se osigurala jasnoća o pravilima koja se primjenjuju na sve operacije povezane s trećim razdobljem trgovanja u skladu s Direktivom 2003/87/EZ, kako je izmijenjena Direktivom 2009/29/EZ Europskog parlamenta i Vijeća (16), s jedne strane, i pravilima koja se primjenjuju na sve operacije povezane s četvrtim razdobljem trgovanja u skladu s Direktivom 2003/87/EZ, kako je izmijenjena Direktivom (EU) 2018/410, s druge strane, područje primjene onih odredbi Uredbe (EU) br. 389/2013 koje se, nakon stupanja na snagu ove Uredbe, i dalje primjenjuju za operacije povezane s trećim razdobljem trgovanja trebalo bi biti ograničeno na tu svrhu.
(29)
Provedeno je savjetovanje s Europskim nadzornikom za zaštitu podataka u skladu s člankom 42. Uredbe (EU) 2018/1725 te je on dao mišljenje 18. listopada 2018.,
DONIJELA JE OVU UREDBU:
GLAVA I.
OPĆE ODREDBE
POGLAVLJE 1.
Predmet, područje primjene i definicije
Članak 1.
Predmet
Ovom se Uredbom utvrđuju opći zahtjevi te zahtjevi u vezi s djelovanjem i održavanjem Registra Unije i neovisnog dnevnika transakcija iz članka 20. stavka 1. Direktive 2003/87/EZ.
Članak 2.
Područje primjene
Ova se Uredba primjenjuje na emisijske jedinice utvrđene za potrebe sustava Europske unije za trgovanje emisijama (ETS EU-a).
Članak 3.
Definicije
Za potrebe ove Uredbe primjenjuju se definicije iz članka 3. Uredbe (EU) br. 1031/2010 te iz članka 3. Delegirane uredbe Komisije (EU) 2019/331 (17). Primjenjuju se i sljedeće definicije:
(1)
„središnji administrator” znači osoba koju imenuje Komisija u skladu s člankom 20. Direktive 2003/87/EZ;
(2)
„nacionalni administrator” znači tijelo koje je u ime države članice u Registru Unije nadležno za poslove vođenja skupine korisničkih računa u nadležnosti države članice te je imenovano u skladu s člankom 7.;
(3)
„vlasnik računa” znači svaka fizička ili pravna osoba koja posjeduje račun u Registru Unije;
(4)
„podaci o računu” znači sve informacije potrebne za otvaranje računa ili registraciju verifikatora, uključujući sve informacije o predstavnicima koji su im dodijeljeni;
(5)
„nadležno tijelo” znači jedno ili više tijela koja imenuje država članica u skladu s člankom 18. Direktive 2003/87/EZ;
(6)
„verifikator” znači verifikator kako je definiran u članku 3. točki 3. Provedbene uredbe Komisije (EU) 2018/2067 (18);
(7)
„emisijske jedinice za zrakoplovstvo” znači emisijske jedinice kreirane u skladu s člankom 3.c stavkom 2. Direktive 2003/87/EZ, uključujući emisijske jedinice kreirane za istu svrhu u okviru sustava trgovanja emisijama koji su povezani s ETS-om EU-a u skladu s člankom 25. te direktive;
(8)
„opće emisijske jedinice” znači sve druge emisijske jedinice kreirane u skladu s Direktivom 2003/87/EZ, uključujući emisijske jedinice iz sustava trgovanja emisijama koji su povezani s ETS-om EU-a u skladu s člankom 25. te direktive;
(9)
„proces” znači automatski tehnički način provedbe operacije povezane s računom ili jedinicom u Registru Unije;
(10)
„izvršenje” znači dovršenje procesa predloženog za izvršenje koji može rezultirati završetkom, ako su ispunjeni svi uvjeti, ili prekidom;
(11)
„radni dan” znači svaki dan u godini od ponedjeljka do petka;
(12)
„transakcija” znači proces u registru Unije koji uključuje prijenos emisijske jedinice s jednog računa na drugi račun;
(13)
„predaja” znači obračun emisijske jedinice od operatera ili operatora zrakoplova na temelju verificiranih emisija iz njegova postrojenja ili zrakoplova;
(14)
„brisanje” znači konačno trajno uklanjanje iz upotrebe jedinice od njezina vlasnika bez obračuna na temelju verificiranih emisija;
(15)
„pranje novca” znači pranje novca kako je definirano u članku 1. stavku 3. Direktive (EU) 2015/849;
(16)
„teško kazneno djelo” znači teško kazneno djelo kako je definirano u članku 3. točki 4. Direktive (EU) 2015/849;
(17)
„financiranje terorizma” znači financiranje terorizma kako je definirano u članku 1. stavku 5. Direktive (EU) 2015/849;
(18)
„direktori” znači osobe koje obavljaju rukovoditeljske dužnosti kako su definirane u članku 3. stavku 1. točki 25. Uredbe (EU) br. 596/2014;
(19)
„matično poduzeće” znači matično poduzeće kako je definirano u članku 2. točki 9. Direktive 2013/34/EU Europskog parlamenta i Vijeća (19);
(20)
„poduzeće kći” znači poduzeće kći kako je definirano u članku 2. točki 10. Direktive 2013/34/EU;
(21)
„grupa” znači grupa kako je definirana u članku 2. točki 11. Direktive 2013/34/EU;
(22)
„središnja druga ugovorna strana” znači središnja druga ugovorna strana kako je definirana u članku 2. točki 1. Uredbe (EU) br. 648/2012 Europskog parlamenta i Vijeća (20).
POGLAVLJE 2.
Sustav registara
Članak 4.
Registar Unije
1.   Središnji administrator upravlja Registrom Unije i održava ga, uključujući njegovu tehničku infrastrukturu.
2.   Države članice upotrebljavaju Registar Unije za ispunjavanje svojih obveza iz članka 19. Direktive 2003/87/EZ. Registar Unije nacionalnim administratorima i vlasnicima računa omogućava uporabu procesa određenih u ovoj Uredbi.
3.   Središnji administrator osigurava da Registar Unije ispunjava zahtjeve u vezi s hardverom, mrežom, softverom i sigurnosti utvrđene u specifikacijama za razmjenu podataka i tehničkim specifikacijama iz članka 75. ove Uredbe.
Članak 5.
Dnevnik transakcija Europske unije
1.   Uspostavlja se Dnevnik transakcija Europske unije (EUTL) u obliku standardizirane elektroničke baze podataka u skladu s člankom 20. Direktive 2003/87/EZ za transakcije obuhvaćene područjem primjene ove Uredbe.
2.   Središnji administrator upravlja EUTL-om i održava ga u skladu s odredbama ove Uredbe.
3.   Središnji administrator osigurava da EUTL ima sposobnost provjeravati i bilježiti sve procese iz ove Uredbe te da ispunjava zahtjeve u vezi s hardverom, mrežom i softverom utvrđene u specifikacijama za razmjenu podataka i tehničkim specifikacijama iz članka 75. ove Uredbe.
4.   Središnji administrator osigurava da EUTL ima sposobnost bilježiti sve procese opisane u poglavlju 3. glave I. i glavama II. i III.
Članak 6.
Komunikacijske veze između registara i EUTL-a
1.   Središnji administrator osigurava da Registar Unije održava komunikacijsku vezu s registrima sustava trgovanja emisijskim jedinicama stakleničkih plinova s kojima je na snazi sporazum o povezivanju u skladu s člankom 25. Direktive 2003/87/EZ za potrebe priopćavanja transakcija s emisijskim jedinicama.
2.   Središnji administrator osigurava da Registar Unije održava izravnu komunikacijsku vezu s EUTL-om za potrebe provjere i bilježenja transakcija s emisijskim jedinicama te za procese upravljanja računima iz poglavlja 3. glave I. Sve transakcije koje uključuju emisijske jedinice odvijaju se u Registru Unije pri čemu ih bilježi i provjerava EUTL. Središnji administrator može uspostaviti ograničenu komunikacijsku vezu između EUTL-a i registra treće zemlje koja je potpisala ugovor o pristupanju Uniji.
Članak 7.
Nacionalni administratori
1.   Svaka država članica imenuje nacionalnog administratora. Država članica u skladu s člankom 10. pristupa vlastitim računima i računima u Registru Unije u njezinoj nadležnosti i vodi ih posredstvom svojeg nacionalnog administratora kako je utvrđeno u Prilogu I.
2.   Države članice i Komisija osiguravaju da nema sukoba interesa između nacionalnih administratora, središnjeg administratora i vlasnika računa.
3.   Svaka država članica obavješćuje Komisiju o identitetu i podacima za kontakt svojeg nacionalnog administratora, uključujući broj telefona za hitne slučajeve koji se koristi u slučaju sigurnosnog incidenta.
4.   Komisija koordinira provedbu ove Uredbe s nacionalnim administratorima svake države članice i središnjim administratorom. Komisija posebno provodi sva primjerena savjetovanja u skladu s Ugovorima o pitanjima i postupcima povezanima s radom registara uređenih ovom Uredbom i provedbom ove Uredbe. Uvjeti suradnje dogovoreni između središnjeg administratora i nacionalnih administratora uključuju zajedničke operativne postupke za provedbu ove Uredbe, postupke Registra Unije za upravljanje izmjenama i incidentima, tehničke specifikacije za funkcioniranje i pouzdanost Registra Unije i EUTL-a te odredbe o zadaćama voditelja obrade osobnih podataka prikupljenih u skladu s ovom Uredbom. Uvjeti suradnje mogu uključivati načine konsolidacije vanjskih komunikacijskih veza, IT infrastrukture i postupaka za pristup korisničkim računima. Kako bi se osigurala usklađena provedba poglavlja 3. glave I., središnji administrator svake dvije godine podnosi nacionalnim administratorima izvješće o relevantnim praksama koje se primjenjuju u svakoj od država članica.
5.   Središnji administrator, nadležna tijela i nacionalni administratori izvršavaju samo procese nužne za provođenje svojih funkcija kako su utvrđene u Direktivi 2003/87/EZ te mjera koje su donesene na temelju njezinih odredbi.
POGLAVLJE 3.
Računi
Odjeljak 1.
Opće odredbe koje se primjenjuju na sve račune
Članak 8.
Računi
1.   Države članice i središnji administrator osiguravaju da Registar Unije sadržava račune kako su utvrđeni u Prilogu I.
2.   Svaka vrsta računa može sadržavati vrste jedinica kako su utvrđene u Prilogu I.
Članak 9.
Status računa
1.   Računi mogu biti u jednom od navedenih statusa: „otvoren”, „blokiran”, „pred zatvaranjem” ili „zatvoren”. Određenih godina računi mogu imati i status „isključen”.
2.   S blokiranih računa nije dopušteno pokretati procese osim procesa navedenih u člancima 22., 31. i 56.
3.   Prije zatvaranja, status računa može biti „pred zatvaranjem” u razdoblju raspoloživosti dostupnih pravnih lijekova protiv zatvaranja ili dok se ne ispune uvjeti za njegovo zatvaranje, ali ne dulje od 10 godina. S računa u statusu „pred zatvaranjem” nije dopušteno pokretati procese, na njega nije moguće položiti emisijske jedinice, a sav pristup tim računima je privremeno zabranjen. Status računa „pred zatvaranjem” može biti promijenjen u „otvoren” samo ako su ispunjeni svi uvjeti za otvaranje računa.
4.   Sa zatvorenih računa nije dopušteno pokretati procese. Zatvoreni račun ne može biti ponovo otvoren i na njemu se ne mogu stjecati jedinice.
5.   Nakon isključenja postrojenja iz ETS-a EU-a u skladu s člankom 27. ili člankom 27.a Direktive 2003/87/EZ, nacionalni administrator mijenja status računa odgovarajućeg operatera u „isključen” koji vrijedi za vrijeme valjanosti isključenja.
6.   Nakon primitka obavijesti nadležnog tijela da letovi operatora zrakoplova u određenoj godini više nisu uključeni u ETS EU-a u skladu s Prilogom I. Direktivi 2003/87/EZ, nacionalni administrator upućuje prethodnu obavijest odgovarajućem operatoru zrakoplova te zatim mijenja status njegovog računa u „isključen” dok ne primi obavijest od nadležnog tijela da su letovi operatora zrakoplova opet uključeni u ETS EU-a.
7.   S isključenih računa nije dopušteno pokretati procese osim procesa navedenih u člancima 22. i 57. i procesa navedenih u člancima 31. i 56. za razdoblje u kojem status računa nije bio „isključen”.
Članak 10.
Vođenje računa
1.   Svaki račun ima administratora koji je odgovoran za vođenje računa u ime države članice ili u ime Unije.
2.   Administrator računa utvrđuje se za svaku vrstu računa utvrđenu u Prilogu I.
3.   Administrator računa u skladu s ovom Uredbom otvara ili zatvara račun, privremeno zabranjuje pristup računu, mijenja njegov status, odobrava ovlaštene predstavnike, dopušta izmjene podataka o računu za koje je potrebno odobrenje administratora, pokreće transakcije na nalog predstavnika ili vlasnika računa u skladu s člankom 20. stavcima 6. i 7 te pokreće transakcije na nalog nadležnog tijela ili relevantnog tijela kaznenog progona.
4.   Administrator može od vlasnika računa i njihovih predstavnika zahtijevati da poštuju razumne uvjete koji su u skladu s ovom Uredbom uzimajući pritom u obzir pitanja navedena u Prilogu II.
5.   Na račune se primjenjuju propisi države članice njihova administratora i oni su u njezinoj nadležnosti, a smatra se da se jedinice na tim računima nalaze na državnom području te države članice.
Članak 11.
Obavijesti središnjeg administratora
Središnji administrator obavješćuje predstavnike računa i nacionalnog administratora o prijedlogu za izvršenje i dovršenje ili prekidu svakog procesa povezanog s tim računom, kao i o promjeni statusa računa, putem automatskog mehanizma opisanog u specifikacijama za razmjenu podataka i tehničkim specifikacijama iz članka 75. Obavijesti se šalju na službenom jeziku ili službenim jezicima države članice administratora računa.
Odjeljak 2.
Otvaranje i ažuriranje računa
Članak 12.
Otvaranje računa koje vodi središnji administrator
Središnji administrator otvara sve upravljačke račune ETS-a u Registru Unije.
Članak 13.
Otvaranje računa za isporuku jamstvenih jedinica s dražbe u Registru Unije
1.   Sustav za poravnanje ili sustav za namiru, kako su definirani u Uredbi (EU) br. 1031/2010, koji je povezan s dražbovnom platformom određenom u skladu s člankom 26. ili člankom 30. te uredbe može nacionalnom administratoru podnijeti zahtjev za otvaranje računa za isporuku jamstvenih jedinica s dražbe u Registru Unije. Osoba koja traži otvaranje računa dostavlja informacije navedene u Prilogu IV.
2.   U roku od 20 radnih dana od primitka svih informacija u skladu sa stavkom 1. ovog članka i člankom 21. nacionalni administrator otvara račun za isporuku jamstvenih jedinica s dražbe u Registru Unije ili obavješćuje osobu o odbijanju zahtjeva za otvaranje računa u skladu s člankom 19.
3.   Emisijske jedinice pohranjene na računu za isporuku jamstvenih jedinica s dražbe su založni vrijednosni papiri kako su definirani u članku 2. točki (m) Direktive 98/26/EZ Europskog parlamenta i Vijeća.
Za potrebe članka 9. stavka 2. Direktive 98/26/EZ račun za isporuku jamstvenih jedinica s dražbe u Registru Unije je relevantan račun i smatra se da se nalazi u državi članici iz članka 10. stavka 5. ove Uredbe te je uređen njezinim pravom.
Članak 14.
Otvaranje računa operatera u Registru Unije
1.   U roku od 20 radnih dana od stupanja na snagu dozvole za emisije stakleničkih plinova, relevantno nadležno tijelo ili operater dostavlja relevantnom nacionalnom administratoru informacije navedene u Prilogu VI. te nacionalnom administratoru podnosi zahtjev za otvaranje vlasničkog računa operatera u Registru Unije.
2.   U roku od 20 radnih dana od primitka svih informacija u skladu sa stavkom 1. ovog članka i člankom 21., nacionalni administrator otvara račun operatera za svako postrojenje u Registru Unije ili obavješćuje potencijalnog vlasnika računa o odbijanju zahtjeva za otvaranje računa u skladu s člankom 19.
3.   Novi račun operatera može se otvoriti samo ako postrojenje još nema račun operatera koji je otvoren na temelju iste dozvole za emisije stakleničkih plinova.
Članak 15.
Otvaranje računa operatora zrakoplova u Registru Unije
1.   U roku od 20 radnih dana od odobrenja plana praćenja operatora zrakoplova, nadležno tijelo ili operator zrakoplova dostavlja relevantnom nacionalnom administratoru informacije navedene u Prilogu VII. te nacionalnom administratoru podnosi zahtjev za otvaranje vlasničkog računa operatora zrakoplova u Registru Unije.
2.   Svaki operator zrakoplova ima jedan račun operatora zrakoplova.
3.   Operatori zrakoplova koji obavljaju zrakoplovne djelatnosti s ukupnim godišnjim emisijama manjima od 25 000 tona ekvivalenta ugljikova dioksida po godini, ili ostvaruju manje od 243 leta po razdoblju tijekom tri uzastopna razdoblja od četiri mjeseca mogu ovlastiti fizičku ili pravnu osobu da u njihovo ime otvori račun operatora zrakoplova te preda emisijske jedinice u skladu s člankom 12. stavkom 2.a Direktive 2003/87/EZ. Operator zrakoplova ostaje odgovoran za ispunjenje obveze. Pri ovlašćivanju fizičke ili pravne osobe operator zrakoplova osigurava da ne postoji sukob interesa između ovlaštene fizičke ili pravne osobe i nadležnih tijela, nacionalnih administratora, verifikatora ili drugih tijela koja podliježu odredbama Direktive 2003/87/EZ i aktima donesenima za njezinu provedbu. U tom slučaju ovlaštena fizička ili pravna osoba dostavlja tražene informacije u skladu sa stavkom 1.
4.   U roku od 20 radnih dana od primitka svih informacija u skladu sa stavkom 1. ovog članka i člankom 21., nacionalni administrator otvara račun operatora zrakoplova za svakog operatora zrakoplova u Registru Unije ili obavješćuje potencijalnog vlasnika računa o odbijanju zahtjeva za otvaranje računa u skladu s člankom 19.
5.   Svaki operator zrakoplova ima samo jedan račun operatora zrakoplova.
Članak 16.
Otvaranje računa za trgovanje u Registru Unije
1.   Zahtjev za otvaranje računa za trgovanje u Registru Unije nacionalnom administratoru podnosi potencijalni vlasnik računa. Potencijalni vlasnik računa dostavlja informacije koje zahtijeva nacionalni administrator, a one uključuju barem informacije navedene u Prilogu IV.
2.   Država članica nacionalnog administratora može kao uvjet za otvaranje računa za trgovanje zahtijevati da potencijalni vlasnici računa imaju prebivalište ili su registrirani u državi članici nacionalnog administratora koji vodi račun.
3.   Država članica nacionalnog administratora može kao uvjet za otvaranje računa za trgovanje zahtijevati da potencijalni vlasnici računa budu registrirani za plaćanje poreza na dodanu vrijednost (PDV-a) u državi članici nacionalnog administratora računa.
4.   U roku od 20 radnih dana od primitka svih informacija u skladu sa stavkom 1. ovog članka i člankom 21., nacionalni administrator otvara račun za trgovanje u Registru Unije ili obavješćuje potencijalnog vlasnika računa o odbijanju zahtjeva za otvaranje računa u skladu s člankom 19.
Članak 17.
Otvaranje nacionalnih računa u Registru Unije
Nadležno tijelo države članice nacionalnom administratoru daje nalog da otvori nacionalni račun u Registru Unije u roku od 20 radnih dana od primitka informacija navedenih u Prilogu III.
Članak 18.
Registracija verifikatora u Registru Unije
1.   Zahtjev za registraciju verifikatora u Registru Unije podnosi se nacionalnom administratoru. Podnositelj zahtjeva za registraciju dostavlja informacije koje zahtijeva nacionalni administrator, uključujući informacije navedene u prilozima III. i V.
2.   U roku od 20 radnih dana od primitka svih informacija u skladu sa stavkom 1. ovog članka i člankom 21., nacionalni administrator registrira verifikatora u Registru Unije ili obavješćuje potencijalnog verifikatora o odbijanju zahtjeva za registraciju u skladu s člankom 19.
Članak 19.
Odbijanje zahtjeva za otvaranje računa ili registraciju verifikatora
1.   Nacionalni administrator provjerava jesu li informacije i dokumenti dostavljeni u svrhu otvaranja računa ili registracije verifikatora potpuni, ažurirani, točni i istiniti.
U slučaju opravdane sumnje nacionalni administrator može tražiti pomoć drugog nacionalnog administratora pri provedbi provjere iz prvog podstavka. Administrator koji je primio takav zahtjev može ga odbiti. Potencijalni vlasnik računa ili potencijalni verifikator može izričito zahtijevati od nacionalnog administratora da zatraži takvu pomoć. Nacionalni administrator obavješćuje potencijalnog vlasnika računa ili potencijalnog verifikatora o takvom zahtjevu za pomoć.
2.   Nacionalni administrator može odbiti zahtjev za otvaranje računa ili registraciju verifikatora:
(a)
ako dostavljene informacije i dokumenti nisu potpuni, ažurirani, ili su na drugi način netočni ili neistiniti;
(b)
ako nacionalni administrator od tijela kaznenog progona ili na drugi način dobije informacije da je potencijalni vlasnik računa ili, u slučaju pravne osobe, bilo koji direktor potencijalnog vlasnika računa pod istragom ili je u proteklih pet godina osuđen zbog zloporabe povezane s emisijskim jedinicama, pranja novca, financiranja terorizma ili drugog teškog kaznenog djela za koje se može poslužiti svojim računom;
(c)
ako nacionalni administrator ima opravdane razloge za sumnju da bi se računi mogli koristiti za zloporabu povezanu s emisijskim jedinicama, za pranje novca, financiranje terorizma ili za drugo teško kazneno djelo;
(d)
zbog razloga utvrđenih nacionalnim pravom.
3.   Ako nacionalni administrator odbije zahtjev za otvaranje računa operatera ili računa operatera zrakoplova u skladu sa stavkom 2., račun se može otvoriti na temelju naloga nadležnog tijela. Pristup računu privremeno se zabranjuje u skladu s člankom 30. stavkom 4. dok se ne uklone razlozi za odbijanje navedeni u stavku 2.
4.   Ako nacionalni administrator odbije zahtjev za otvaranje računa, podnositelj zahtjeva za otvaranje računa može uputiti prigovor nadležnom tijelu ili odgovarajućem tijelu prema nacionalnom pravu koje nacionalnom administratoru daje nalog za otvaranje računa ili obrazloženom odlukom potvrđuje odbijanje zahtjeva u skladu s odredbama nacionalnog prava koje imaju legitiman cilj koji je u skladu s ovom Uredbom i koje su proporcionalne.
Članak 20.
Ovlašteni predstavnici
1.   Središnji administratori osiguravaju da ovlašteni predstavnici računa u Registru Unije mogu pristupiti relevantnim računima te da imaju jedno od sljedećih ovlasti u ime vlasnika računa:
(a)
pokrenuti procese;
(b)
prema potrebi odobriti procese;
(c)
pokrenuti procese i odobriti procese koje je pokrenuo drugi ovlašteni predstavnik.
2.   Pri otvaranju svaki račun ima najmanje dva ovlaštena predstavnika s jednom od sljedećih kombinacija ovlasti:
(a)
jedan ovlašteni predstavnik s ovlastima za pokretanje procesa i jedan s ovlastima za odobravanje procesa;
(b)
jedan ovlašteni predstavnik s ovlastima za pokretanje procesa i odobravanje procesa koje je pokrenuo drugi ovlašteni predstavnik i jedan s ovlastima za odobravanje procesa;
(c)
jedan ovlašteni predstavnik s ovlastima za pokretanje procesa i jedan s ovlastima za pokretanje procesa i odobravanje procesa koje je pokrenuo drugi ovlašteni predstavnik;
(d)
dva ovlaštena predstavnika s ovlastima za pokretanje procesa i odobravanje procesa koje je pokrenuo drugi ovlašteni predstavnik.
3.   Verifikatori imaju najmanje jednog ovlaštenog predstavnika koji pokreće relevantne procese u ime verifikatora. Predstavnik verifikatora ne može biti predstavnik bilo kojeg računa.
4.   Vlasnici računa mogu odlučiti da za predlaganje izvršenja prijenosa na račune na popisu provjerenih računa uspostavljenom u skladu s člankom 23. nije potrebno odobrenje drugog ovlaštenog predstavnika. Vlasnik računa može povući tu odluku. Odluka o povlačenju odluke priopćuje se potpisanom izjavom podnesenom nacionalnom administratoru.
5.   Osim ovlaštenih predstavnika iz stavaka 1. i 2., računi mogu imati i ovlaštene predstavnike koji mogu samo pregledavati račun (pristup „read only”).
6.   Ako ovlašteni predstavnik zbog tehničkih ili drugih razloga ne može pristupiti Registru Unije, nacionalni administrator može, u skladu s pravima dodijeljenima tom ovlaštenom predstavniku, pokretati ili odobravati transakcije u ime ovlaštenog predstavnika, pod uvjetom da nacionalni administrator dopušta takve zahtjeve i da pristup ovlaštenog zastupnika nije privremeno zabranjen u skladu s ovom Uredbom.
7.   Ako ovlašteni predstavnik ne može pristupiti Registru Unije, vlasnik računa može od nacionalnog administratora zatražiti da predloži izvršenje procesa u njegovo ime, u skladu s ovom Uredbom, pod uvjetom da nacionalni administrator dopušta takve zahtjeve. Takvi se zahtjevi ne mogu podnositi za račune sa statusom „zatvoren”.
8.   Specifikacijama za razmjenu podataka i tehničkim specifikacijama utvrđenima u članku 75. može se odrediti maksimalni broj ovlaštenih predstavnika za svaku vrstu računa.
9.   Ovlašteni predstavnici su fizičke osobe starije od 18 godina. Ovlašteni predstavnici jednog računa su različite osobe, ali jedna osoba može biti ovlašteni predstavnik više računa. Država članica nacionalnog administratora može zahtijevati da najmanje jedan ovlašteni predstavnik računa ima prebivalište u toj državi članici, osim za predstavnike verifikatora.
Članak 21.
Imenovanje i potvrda ovlaštenih predstavnika
1.   Kad podnosi zahtjev za otvaranje računa ili registraciju verifikatora, potencijalni vlasnik računa ili verifikator imenuje određeni broj ovlaštenih predstavnika u skladu s člankom 20.
2.   U postupku imenovanja ovlaštenog predstavnika vlasnik računa dostavlja informacije koje zahtijeva administrator. Te informacije uključuju barem informacije navedene u Prilogu VIII.
Ako je potencijalni ovlašteni predstavnik već imenovan za račun i ako vlasnik računa to zatraži, nacionalni administrator može upotrijebiti dokumentaciju koja je predana pri ranijem imenovanju za potrebe provjere iz stavka 4.
3.   U roku od 20 radnih dana od primitka svih informacija u skladu sa stavkom 2. nacionalni administrator potvrđuje ovlaštenog predstavnika ili obavješćuje vlasnika računa o odbijanju kandidata. Ako je za postupak ocjene kandidata potrebno više vremena, administrator može produžiti postupak ocjene za najviše 20 dodatnih radnih dana te obavijestiti vlasnika računa o produženju roka.
4.   Nacionalni administrator provjerava jesu li informacije i dokumenti dostavljeni u svrhu imenovanja ovlaštenog predstavnika potpuni, ažurirani, točni i istiniti.
U slučaju opravdane sumnje nacionalni administrator može tražiti pomoć drugog nacionalnog administratora pri provedbi provjere iz prvog podstavka. Administrator koji je primio takav zahtjev može ga odbiti. Potencijalni vlasnik računa ili potencijalni verifikator može izričito zahtijevati od nacionalnog administratora da zatraži takvu pomoć. Nacionalni administrator obavješćuje potencijalnog vlasnika računa ili potencijalnog verifikatora o takvom zahtjevu za pomoć.
5.   Nacionalni administrator može odbiti potvrditi ovlaštenog predstavnika:
(a)
ako dostavljene informacije i dokumenti nisu potpuni, ažurirani, ili su na drugi način netočni ili neistiniti;
(b)
ako nacionalni administrator od tijela kaznenog progona ili na drugi način dobije informacije da je potencijalni predstavnik pod istragom ili je u proteklih pet godina osuđen zbog zloporabe povezane s emisijskim jedinicama, pranja novca, financiranja terorizma ili drugog teškog kaznenog djela za koje se može poslužiti svojim računom;
(c)
zbog razloga utvrđenih nacionalnim pravom.
6.   Ako nacionalni administrator odbije potvrditi ovlaštenog predstavnika, vlasnik računa može uputiti prigovor odgovarajućem nadležnom tijelu u skladu s nacionalnim pravom, koje nacionalnom administratoru daje nalog za potvrdu predstavnika ili obrazloženom odlukom potvrđuje odbijanje potvrde u skladu s odredbama nacionalnog prava koje imaju legitiman cilj koji je u skladu s ovom Uredbom i koje su proporcionalne.
Članak 22.
Ažuriranje podataka o računu i podataka o ovlaštenim predstavnicima
1.   Svi vlasnici računa u roku od 10 radnih dana obavješćuju nacionalnog administratora o promjeni podataka o računu. Osim toga, vlasnici računa do 31. prosinca svake godine potvrđuju nacionalnom administratoru da su podaci o njihovu računu i dalje potpuni, ažurirani, točni i istiniti.
2.   Operateri i operatori zrakoplova u roku od 10 radnih dana obavješćuju administratora svojeg računa o spajanju ili podjeli operatera ili operatora.
3.   Obavijest o promjeni popraćena je informacijama koje zahtijeva nacionalni administrator u skladu s ovim odjeljkom. U roku od 20 radnih dana od primitka takve obavijesti i pratećih informacija relevantni nacionalni administrator odobrava ažuriranje informacija. Administrator može odbiti ažurirati informacije u skladu s člankom 21. stavcima 4. i 5. Vlasnika računa se obavješćuje o odbijanju. Prigovori na odbijanje mogu se uputiti nadležnom tijelu ili relevantnom tijelu prema nacionalnom pravu u skladu s člankom 19. stavkom 4.
4.   Nacionalni administrator barem jedanput svake tri godine preispituje jesu li podaci o računu i dalje potpuni, ažurirani, točni i istiniti te prema potrebi od vlasnika računa zahtijeva da ga obavijesti o svim promjenama. Za račune operatera, račune operatora zrakoplova i verifikatore preispitivanje se provodi barem jedanput svakih pet godina.
5.   Vlasnik računa operatera može prodati račun ili se odreći vlasništva nad svojim računom operatera isključivo zajedno s postrojenjem povezanim s tim računom operatera.
6.   Osim u slučaju iz stavka 5., vlasnik računa ne smije drugoj osobi prodati svoj račun ili prenijeti vlasništvo nad njim.
7.   Ako se pravna osoba koja je vlasnik računa u Registru Unije promijeni zbog spajanja ili podjele vlasnika računa, vlasnik računa bit će pravni sljednik prethodnog vlasnika računa nakon što podnese dokumentaciju potrebnu u skladu s člankom 14., 15. ili 16.
8.   Ovlašteni predstavnik ne smije prenijeti svoj status na drugu osobu.
9.   Vlasnik računa ili verifikator može zahtijevati razrješenje ovlaštenog predstavnika. Nakon primitka zahtjeva nacionalni administrator privremeno zabranjuje pristup ovlaštenom predstavniku. U roku od 20 radnih dana od primitka zahtjeva relevantni administrator razrješuje ovlaštenog predstavnika.
10.   Vlasnik računa može uputiti prijedlog za imenovanje novih ovlaštenih predstavnika u skladu s člankom 21.
11.   Ako se država članica nadležna za operatora zrakoplova promijeni u skladu s postupkom utvrđenim u članku 18.a Direktive 2003/87/EZ, središnji administrator ažurira nacionalnog administratora odgovarajućeg računa operatora zrakoplova. Ako se promijeni administrator računa operatora zrakoplova, novi administrator može od operatora zrakoplova zahtijevati da dostavi informacije o otvaranju računa koje su potrebne u skladu s člankom 15. i informacije o ovlaštenim predstavnicima koje su potrebne u skladu s člankom 21.
12.   Osim u slučaju iz stavka 11., država članica odgovorna za upravljanje računom se ne mijenja.
Članak 23.
Popis provjerenih računa
1.   Računi u Registru Unije mogu imati popis provjerenih računa.
2.   Računi istog vlasnika kojima upravlja isti nacionalni administrator automatski se uvrštavaju na popis provjerenih računa.
3.   Račun EU-a za raspodjelu emisijskih jedinica i račun Unije za brisanje emisijskih jedinica automatski se uvrštavaju na popis provjerenih računa.
4.   Izmjene popisa provjerenih računa predlažu se za izvršenje i dovršavaju u skladu s postupkom utvrđenim u članku 35. Promjenu pokreću i odobravaju dva ovlaštena predstavnika koji imaju ovlasti za pokretanje odnosno za odobravanje procesa. Predložena izmjena brisanja računa s popisa provjerenih računa izvršava se neposredno. Sve druge izmjene popisa provjerenih računa izvršavaju se u 12 sati po srednjoeuropskom vremenu (CET) četvrtog radnog dana od podnošenja prijedloga.
Odjeljak 3.
Zatvaranje računa
Članak 24.
Zatvaranje računa
U skladu s člankom 29., u roku od 10 radnih dana od primitka zahtjeva vlasnika računa osim vlasnika iz članaka 25. i 26. administrator zatvara račun.
Članak 25.
Zatvaranje računa operatera
1.   Nadležno tijelo u roku od 10 radnih dana obavješćuje nacionalnog administratora o povlačenju dozvole za emisije stakleničkih plinova ili o saznanju o prestanku rada postrojenja. Nacionalni administrator u roku od 10 radnih dana od primitka takve obavijesti evidentira relevantni datum u Registru Unije.
2.   Nacionalni administrator može zatvoriti račun operatera ako su ispunjeni sljedeći uvjeti:
(a)
postrojenje je prestalo s radom ili je povučena dozvola za emisije stakleničkih plinova;
(b)
u Registar Unije upisana je godina posljednje emisije;
(c)
registrirane su verificirane emisije za sve godine kad je operater bio uključen u ETS EU-a;
(d)
operater relevantnog postrojenja predao je količinu emisijskih jedinica jednaku ili veću od verificiranih emisija;
(e)
ne očekuje se povrat emisijskih jedinica u skladu s člankom 48. stavkom 4.
Članak 26.
Zatvaranje računa operatora zrakoplova
1.   Nadležno tijelo u roku od 10 radnih dana od obavijesti vlasnika računa ili od utvrđivanja nakon ispitivanja drugih dokaza obavješćuje nacionalnog administratora da je operator zrakoplova spojen s drugim operatorom zrakoplova ili da je operator zrakoplova prekinuo sve svoje djelatnosti obuhvaćene Prilogom I. Direktivi 2003/87/EZ.
2.   Nacionalni administrator može zatvoriti račun operatora zrakoplova ako su ispunjeni sljedeći uvjeti:
(a)
dostavljena je obavijest u skladu sa stavkom 1.;
(b)
u Registar Unije upisana je godina posljednje emisije;
(c)
registrirane su verificirane emisije za sve godine u kojima je operator zrakoplova bio uključen u ETS EU-a;
(d)
operator zrakoplova predao je količinu emisijskih jedinica jednaku ili veću od verificiranih emisija;
(e)
ne očekuje se povrat emisijskih jedinica u skladu s člankom 50. stavkom 6.
Članak 27.
Razrješenje verifikatora
1.   U roku od 10 radnih dana od primitka zahtjeva verifikatora za njegovo razrješenje nacionalni administrator briše verifikatora iz Registra Unije.
2.   I nadležno tijelo može izdati nalog nacionalnom administratoru da izbriše verifikatora iz Registra Unije ako je ispunjen jedan od sljedećih uvjeta:
(a)
akreditacija verifikatora je istekla ili je povučena,
(b)
verifikator je prestao s radom.
Članak 28.
Zatvaranje računa i razrješenje ovlaštenih predstavnika na zahtjev administratora
1.   Ako se situacija koja je dovela do privremene zabrane pristupa računima u skladu s člankom 30. usprkos ponavljanim obavijestima ne riješi u razumnom roku, nadležno tijelo ili relevantno tijelo kaznenog progona može nacionalnom administratoru dati nalog za zatvaranje računa kojima je pristup privremeno zabranjen.
Kad je riječ o računima operatera ili računima operatora zrakoplova, nadležno tijelo ili relevantno tijelo kaznenog progona može nacionalnom administratoru dati nalog da status računa kojima je pristup privremeno zabranjen promijeni u „blokiran” dok nadležno tijelo ne utvrdi da su okolnosti koje su povod zabrane pristupa prestale postojati.
2.   Ako na računu za trgovanje u razdoblju jedne godine nije zabilježena ni jedna transakcija, nacionalni administrator može zatvoriti taj račun nakon što obavijesti vlasnika računa da će račun za trgovanje biti zatvoren u roku od 40 radnih dana ako nacionalni administrator ne primi zahtjev za održavanje računa. Ako nacionalni administrator ne primi takav zahtjev od vlasnika računa, on može zatvoriti račun ili promijeniti njegov status u „pred zatvaranjem”.
3.   Nacionalni administrator na nalog nadležnog tijela zatvara račun operatera ili račun operatora zrakoplova na temelju činjenice da bilo kakva daljnja predaja emisijskih jedinica ili povrat suvišnih emisijskih jedinica nisu vjerojatni.
4.   Nacionalni administrator može razriješiti ovlaštenog predstavnika ako smatra da je njegovu potvrdu trebalo odbiti u skladu s člankom 21. stavkom 3., a posebice ako otkrije da dokumenti i informacije o identitetu dostavljeni u svrhu imenovanja predstavnika nisu potpuni ili ažurirani ili su na drugi način netočni ili neistiniti.
5.   Vlasnik računa može u roku od 30 kalendarskih dana uputiti prigovor na promjenu statusa svojeg računa u skladu sa stavkom 1. ili na razrješenje ovlaštenog predstavnika u skladu sa stavkom 4. tijelu nadležnom u skladu s nacionalnim pravom, koje nacionalnom administratoru daje nalog za ponovno otvaranje računa ili potvrdu ovlaštenog predstavnika ili obrazloženom odlukom potvrđuje promjenu statusa računa ili razrješenje u skladu s odredbama nacionalnog prava koje imaju legitiman cilj koji je u skladu s ovom Uredbom i koje su proporcionalne.
Članak 29.
Pozitivno stanje na računima u postupku zatvaranja
Ako je na računu koji administrator namjerava zatvoriti u skladu s člancima 24., 25., 26. i 28. stanje emisijskih jedinica pozitivno, administrator od vlasnika računa zahtijeva da navede drugi račun na koji se prenose te emisijske jedinice. Ako vlasnik računa ne odgovori na zahtjev administratora u roku od 40 radnih dana, administrator može prenijeti te emisijske jedinice na nacionalni račun ili promijeniti status računa u „pred zatvaranjem”.
Odjeljak 4.
Privremena zabrana pristupa računima
Članak 30.
Privremena zabrana pristupa računima
1.   Administrator može ovlaštenom predstavniku privremeno zabraniti pristup bilo kojem računu ili verifikatoru u registru ili procesima kojima bi ovlašteni predstavnik inače imao pristup ako administrator ima opravdane razloge vjerovati da je ovlašteni predstavnik:
(a)
pokušao pristupiti računima ili procesima za koje nije ovlašten;
(b)
u više navrata pokušao pristupiti računu ili procesu korištenjem neispravnog korisničkog imena i zaporke; ili
(c)
pokušao ugroziti sigurnost, raspoloživost, cjelovitost ili povjerljivost Registra Unije ili EUTL-a ili podataka kojima se u njima rukuje ili koji se u njima pohranjuju.
2.   Administrator može privremeno zabraniti pristup svim ovlaštenim predstavnicima određenog računa ako je ispunjen jedan od sljedećih uvjeta:
(a)
vlasnik računa je preminuo ili prestao postojati kao pravna osoba;
(b)
vlasnik računa nije podmirio naknade;
(c)
vlasnik računa je prekršio uvjete korištenja koji se primjenjuju na račun;
(d)
vlasnik računa nije pristao na izmjene uvjeta korištenja koje su utvrdili nacionalni administrator ili središnji administrator;
(e)
vlasnik računa nije priopćio promjene podataka o računu ili pružio dokaz koji se odnosi na promjene podataka o računu ili dokaz koji se odnosi na nove zahtjeve u vezi s podacima o računu;
(f)
vlasnik računa više ne udovoljava zahtjevu države članice da mora imati ovlaštenog predstavnika s prebivalištem u državi članici nacionalnog administratora;
(g)
vlasnik računa više ne udovoljava zahtjevu države članice da vlasnik računa mora imati prebivalište ili biti registriran u državi članici administratora računa.
3.   Administrator može ovlaštenim predstavnicima privremeno zabraniti pristup određenom računu ili verifikatoru ako je ispunjen jedan od sljedećih uvjeta:
(a)
u razdoblju od najviše četiri tjedna ako administrator ima opravdane razloge za sumnju da je račun korišten ili će biti korišten za prijevaru, pranje novca, financiranje terorizma, korupciju ili drugo teško kazneno djelo. U tom se slučaju na odgovarajući način primjenjuju odredbe članka 67. Razdoblje se može produljiti na temelju naloga financijsko-obavještajne jedinice;
(b)
na temelju odredaba nacionalnog prava koje imaju legitiman cilj i u skladu s njima.
4.   Nacionalni administrator može ovlaštenim predstavnicima privremeno zabraniti pristup određenim računima ili verifikatorima ako smatra da su otvaranje računa ili registracija verifikatora trebali biti odbijeni u skladu s člankom 19. ili da vlasnik računa više ne udovoljava zahtjevima za otvaranje računa.
5.   Nacionalni administrator može ovlaštenim predstavnicima privremeno zabraniti pristup svim računima vlasnika računa ako primi informacije da je vlasnik računa predmet postupka u slučaju nesolventnosti. Privremena zabrana može trajati dok nacionalni administrator ne primi službene informacije o tome tko ima pravo predstavljati vlasnika računa te dok ne budu potvrđeni ovlašteni predstavnici ili imenovani novi ovlašteni predstavnici u skladu s člankom 21.
6.   Administrator ukida privremenu zabranu odmah po prestanku okolnosti koje su povod zabrane pristupa.
7.   Vlasnik računa ili predstavnik može u roku od 30 kalendarskih dana uputiti prigovor na privremenu zabranu pristupa u skladu sa stavcima 1. i 3. nadležnom tijelu ili relevantnom tijelu u skladu s nacionalnim pravom koje nacionalnom administratoru ili daje nalog za ponovnu uspostavu pristupa ili obrazloženom odlukom potvrđuje privremenu zabranu pristupa u skladu sa zahtjevima nacionalnog prava koji imaju legitiman cilj koji je u skladu s ovom Uredbom i koji su proporcionalni.
8.   Nadležno tijelo ili Komisija mogu i nacionalnom administratoru ili središnjem administratoru dati nalog za provedbu privremene zabrane zbog nekog od razloga navedenih u stavcima od 1. do 5.
9.   I nacionalna tijela kaznenog progona države članice administratora mogu uputiti zahtjev administratoru da privremeno zabrani pristup na temelju nacionalnog prava i u skladu s njim.
10.   Ako je vlasnik računa operatera ili operatora zrakoplova zbog privremene zabrane pristupa u skladu s ovim člankom spriječen predati emisijske jedinice unutar 10 radnih dana prije krajnjeg roka za njihovu predaju utvrđenog člankom 12. stavcima 2.a i 3. Direktive 2003/87/EZ, nacionalni administrator na temelju zahtjeva vlasnika računa predaje količinu emisijskih jedinica koju navede vlasnik računa.
11.   Ako je na računu kojem je privremeno zabranjen pristup stanje emisijskih jedinica pozitivno, nadležno tijelo ili relevantno tijelo kaznenog progona može, u skladu s mjerodavnim odredbama nacionalnog prava, dati nalog nacionalnom administratoru da odmah prenese emisijske jedinice na odgovarajući nacionalni račun ili da promijeni status računa u „pred zatvaranjem”.
GLAVA II.
POSEBNE ODREDBE ZA REGISTAR UNIJE U KONTEKSTU SUSTAVA UNIJE ZA TRGOVANJE EMISIJAMA
POGLAVLJE 1.
Verificirane emisije i ispunjenje obveze
Članak 31.
Podaci o verificiranim emisijama postrojenja ili operatora zrakoplova
1.   Kad god to zahtijeva nacionalno pravo, svaki operater i operator zrakoplova odabire verifikatora s popisa verifikatora registriranih kod nacionalnog administratora koji vodi njihov račun.
2.   Nacionalni administrator, nadležno tijelo ili, ako je tako odlučilo nadležno tijelo, vlasnik računa ili verifikator unosi podatke o emisijama za prethodnu godinu.
3.   Podaci o godišnjim emisijama podnose se na obrascu iz Priloga IX.
4.   Nakon zadovoljavajuće verifikacije izvješća operatera o emisijama iz postrojenja tijekom prethodne godine ili izvješća operatora zrakoplova o emisijama iz svih zrakoplovnih djelatnosti koje je obavio tijekom prethodne godine u skladu s člankom 15. Direktive 2003/87/EZ, verifikator ili nadležno tijelo odobrava podatke o godišnjim emisijama.
5.   Nacionalni administrator ili nadležno tijelo u Registru Unije označuje emisije odobrene u skladu sa stavkom 4. kao „verificirane”. Nadležno tijelo može odlučiti da je za označivanje emisija verificiranima u Registru Unije umjesto nacionalnog administratora odgovoran verifikator. Sve odobrene emisije označavaju se kao „verificirane” do 31. ožujka.
6.   Nadležno tijelo može izdati nalog nacionalnom administratoru da ispravi godišnje verificirane emisije za operatera postrojenja ili operatora zrakoplova kako bi se osigurala usklađenost s člancima 14. i 15. Direktive 2003/87/EZ unošenjem u Registar Unije ispravljenih verificiranih ili procijenjenih emisija za tog operatera postrojenja ili operatora zrakoplova za predmetnu godinu.
7.   Ako na dan 1. svibnja svake godine za operatera postrojenja ili operatora zrakoplova u Registru Unije nije zabilježen iznos verificiranih emisija u prethodnoj godini ili se pokazalo da je iznos verificiranih emisija netočan, svaka zamjenska procjena iznosa emisija koja se unosi u Registar Unije izračunava se što točnije u skladu s člancima 14. i 15. Direktive 2003/87/EZ.
Članak 32.
Blokiranje računa zbog nepodnošenja verificiranih emisija
1.   Ako na dan 1. travnja svake godine godišnje emisije operatera postrojenja ili operatora zrakoplova za prethodnu godinu nisu zabilježene i označene kao verificirane u Registru Unije, nacionalni administrator osigurava da Registar Unije postavi pripadajući račun operatera ili operatora zrakoplova u status „blokiran”.
2.   Kad sve zakašnjele verificirane emisije operatera postrojenja ili operatora zrakoplova za određenu godinu budu zabilježene u Registru Unije, središnji administrator osigurava da Registar Unije postavi račun u status „otvoren”.
Članak 33.
Izračun stanja ispunjenja obveze
1.   Središnji administrator osigurava da na dan 1. svibnja svake godine Registar Unije prikaže stanje ispunjenja obveze za prethodnu godinu za svakog operatera postrojenja ili operatora zrakoplova koji ima otvoren račun operatera ili račun operatora zrakoplova koji nema status „zatvoren” računajući zbroj svih emisijskih jedinica predanih za tekuće razdoblje umanjen za zbroj svih verificiranih emisija u tekućem razdoblju do (uključujući) prethodne godine, uvećan za korektivni faktor. Stanje ispunjenja obveze ne izračunava se za račune čije je prethodno stanje ispunjenja obveze iznosilo nula ili bilo pozitivno, a godina zadnjih emisija bila je postavljena na godinu prije prethodne godine. Pri izračunu se ne uzima u obzir predaja emisijskih jedinica izdanih za razdoblje koje slijedi nakon trenutačnog razdoblja obveze.
Središnji administrator osigurava da Registar Unije izračuna stanje ispunjenja obveze prije zatvaranja računa u skladu s člancima 25. i 26.
2.   Za razdoblja trgovanja 2008.–2012. i 2013.–2020. korektivni faktor iz stavka 1. iznosi nula ako je stanje ispunjenja obveze posljednje godine prethodnog razdoblja veće od nule, ali ostaje jednak stanju ispunjenja obveze posljednje godine prethodnog razdoblja ako je to stanje manje od nule ili jednako nuli. Za razdoblja trgovanja koja počinju 1. siječnja 2021. korektivni faktor iz stavka 1. jednak je stanju ispunjenja obveze posljednje godine prethodnog razdoblja.
3.   Središnji administrator osigurava da Registar Unije bilježi stanje ispunjenja obveze za svakog operatera postrojenja i operatora zrakoplova za svaku godinu.
POGLAVLJE 2.
Transakcije
Odjeljak 1.
Općenito
Članak 34.
S određene vrste računa pokreću se samo transakcije koje su ovom Uredbom izričito propisane za tu vrstu računa.
Članak 35.
Izvršenje prijenosa
1.   Za sve transakcije iz ovog poglavlja Registar Unije zahtijeva posebnu sigurnosnu potvrdu drugim putem („out-of-band confirmation”) prije nego se transakciju može predložiti za izvršenje. U skladu s člankom 20. stavkom 4. transakcija se predlaže za izvršenje samo ako je ovlašteni predstavnik drugim putem pokrenuo te, prema potrebi, drugi predstavnik računa drugim putem potvrdio transakciju.
2.   Središnji administrator osigurava da se svi prijenosi iz članka 55. na račune navedene na popisu provjerenih računa predloženi za izvršenje radnim danom od 10 do 16 sati po srednjoeuropskom vremenu izvršavaju odmah.
Prijenos na račune navedene na popisu provjerenih računa koji je predložen za izvršenje u drugo vrijeme bit će izvršen istog radnog dana u 10 sati po srednjoeuropskom vremenu ako je predložen za izvršenje prije 10:00 po srednjoeuropskom vremenu ili sljedećeg radnog dana u 10:00 po srednjoeuropskom vremenu ako je predložen za izvršenje poslije 16 sati po srednjoeuropskom vremenu.
3.   Središnji administrator osigurava da svi prijenosi iz članka 55. na račune koji nisu navedeni na popisu provjerenih računa i prijenosi s računa za isporuku jamstvenih jedinica s dražbe predloženi za izvršenje radnim danom prije 12 sati po srednjoeuropskom vremenu budu izvršeni sutradan u 12 sati po srednjoeuropskom vremenu. Transakcije predložene za izvršenje radnim danom poslije 12 sati po srednjoeuropskom vremenu izvršavaju se u 12 sati po srednjoeuropskom vremenu drugog radnog dana nakon dana prijedloga za izvršenje.
4.   Središnji administrator osigurava da svi prijenosi budu dovršeni prije 16 sati po srednjoeuropskom vremenu na dan izvršenja.
5.   Središnji administrator osigurava da Registar Unije omogući prekid transakcije, koji podliježe pravilima o izvršenju iz stavka 3., prije njezina izvršenja. Ovlašteni predstavnik može pokrenuti prekid transakcije najmanje dva sata prije njezina izvršenja. Ako je prekid transakcije pokrenut zbog sumnje na prijevaru, vlasnik računa odmah to prijavljuje nadležnom nacionalnom tijelu kaznenog progona. Ta se prijava prosljeđuje nacionalnom administratoru u roku od sedam radnih dana.
6.   Ako sumnja da je prijenos, koji podliježe pravilima o izvršenju iz stavka 3., prijevarno predložen za izvršenje, predstavnik računa ili vlasnik računa najmanje dva sata prije njegova izvršenja može nacionalnom administratoru ili, prema potrebi, središnjem administratoru podnijeti zahtjev za prekid transakcije u ime predstavnika računa ili vlasnika računa. Vlasnik računa odmah po podnošenju zahtjeva prijavljuje sumnju na prijevaru nadležnim nacionalnim tijelima kaznenog progona. Ta se prijava prosljeđuje nacionalnom administratoru ili prema potrebi središnjem administratoru u roku od sedam radnih dana.
7.   Nakon prijedloga za izvršenje svim predstavnicima računa šalje se obavijest u kojoj je navedeno predloženo izvršenje prijenosa. Nakon pokretanja prekida transakcije u skladu sa stavkom 5. šalje se obavijest svim predstavnicima računa i nacionalnom administratoru koji vodi račun.
8.   Za potrebe članka 3. točke 11. države članice mogu odlučiti da se u određenoj godini državni praznici ne smatraju radnim danima za potrebe primjene ove Uredbe u toj državi članici. U takvoj se odluci navode ti praznici, a ona se objavljuje do 1. prosinca godine koja prethodi predmetnoj godini.
Članak 36.
Narav emisijskih jedinica i konačnost transakcija
1.   Emisijska jedinica je zamjenjivo nematerijalno sredstvo kojim se može trgovati na tržištu.
2.   Nematerijalizirana narav emisijskih jedinica podrazumijeva da je njihovo evidentiranje u Registru Unije očigledan i dovoljan dokaz vlasništva nad emisijskom jedinicom, kao i dokaz svakog drugog pitanja za koje je ovom Uredbom uređeno ili odobreno da se zabilježi u Registru Unije.
3.   Zamjenjivost emisijskih jedinica podrazumijeva da se sve obveze obnavljanja ili vraćanja koje mogu nastati u skladu s nacionalnim pravom u odnosu na emisijsku jedinicu primjenjuju samo na emisijsku jedinicu u naravi.
U skladu s člankom 58. i postupkom usuglašavanja iz članka 73. transakcija postaje konačna i neopoziva po njezinu dovršenju u skladu s člankom 74. Ne dovodeći u pitanje bilo koju odredbu ili pravno sredstvo iz nacionalnog prava koji mogu za ishod imati zahtjev ili nalog za izvršenje nove transakcije u Registru Unije, ni jedan zakon, propis, pravilo ili praksa u vezi izdvajanja ugovora ili transakcija ne može poništiti transakciju koja je postala konačna i neopoziva u skladu s odredbama ove Uredbe.
Vlasnika računa ili treću stranu ne sprečava se da ostvare sva prava ili potraživanja nastala kao ishod transakcije koja im zakonski mogu pripasti, uključujući povrat, nadoknadu ili odštetu u vezi s transakcijom koja je postala konačna u Registru Unije, primjerice u slučaju prijevare ili tehničke pogreške, sve dok to ne dovodi do povrata, opoziva ili poništenja transakcije u Registru Unije.
4.   Emisijska jedinica čije vlasništvo u dobroj vjeri stječe kupac i vlasnik emisijske jedinice ne smije imati nikakvih nedostataka u smislu vlasništva prenositelja.
Odjeljak 2.
Kreiranje emisijskih jedinica
Članak 37.
Kreiranje emisijskih jedinica
1.   Središnji administrator može prema potrebi kreirati račun EU-a za ukupnu količinu, račun EU-a za ukupnu količinu za zrakoplovstvo, račun EU-a za dražbe i račun EU-a za dražbe za zrakoplovstvo te kreira ili ukida račune i emisijske jedinice kako je propisano aktima Unije, uključujući moguće zahtjeve iz Direktive 2003/87/EZ ili članka 10. stavka 1. Uredbe (EU) br. 1031/2010.
2.   Središnji administrator osigurava da Registar Unije svakoj kreiranoj emisijskoj jedinici dodijeli jedinstvenu identifikacijsku oznaku jedinice.
3.   Emisijske jedinice kreirane od 1. siječnja 2021. nadalje uključuju naznaku u kojem su desetogodišnjem razdoblju počevši od 1. siječnja 2021. kreirane.
4.   Središnji administrator osigurava da šifre ISIN definirane u normi ISO 6166 za emisijske jedinice budu prikazane u Registru Unije.
5.   U skladu sa stavkom 6., emisijskim jedinicama kreiranima u skladu s nacionalnom tablicom dodjele emisijskih jedinica države članice koja je obavijestila Europsko vijeće o svojoj namjeri povlačenja iz Unije u skladu s člankom 50. Ugovora o Europskoj uniji odnosno emisijskim jedinicama koje će dražbovna platforma koju je takva država članica imenovala staviti na dražbu pridaje se oznaka države te ih se razlikuje prema godini kreiranja.
6.   Emisijskim jedinicama ne pridaje se oznaka države:
(a)
za godine tijekom kojih se pravo Unije još nije prestalo primjenjivati u toj državi članici, do 30. travnja sljedeće godine ili, ako je primjereno osigurano da će se predaja jedinica odviti na pravno provediv način prije nego što se Ugovori prestanu primjenjivati u toj državi članici;
(b)
ako su emisijske jedinice kreirane za godine tijekom kojih je potrebno osigurati usklađenost s Direktivom 2003/87/EZ za emisije koje se ispuštaju tih godina u skladu sa sporazumom kojim se utvrđuju aranžmani za povlačenje države članice koja je priopćila svoju namjeru povlačenja iz Unije te su položene isprave o ratifikaciji obiju stranaka sporazuma o povlačenju.
Odjeljak 3.
Prijenosi s računa na račun prije dražbi i raspodjele emisijskih jedinica
Članak 38.
Prijenos općih emisijskih jedinica koje se prodaju na dražbi
1.   Središnji administrator u ime relevantne države članice koja sudjeluje na dražbi koju zastupa dražbovatelj imenovan u skladu s Uredbom (EU) br. 1031/2010 pravodobno prenosi opće emisijske jedinice s računa EU-a za ukupnu količinu na račun EU-a za dražbe u količini koja odgovara godišnjim količinama utvrđenima u skladu s člankom 10. te uredbe.
2.   U slučaju prilagođavanja godišnjih količina u skladu s člankom 14. Uredbe (EU) br. 1031/2010, središnji administrator prenosi odgovarajuću količinu općih emisijskih jedinica s računa EU-a za ukupnu količinu na račun EU-a za dražbe ili s računa EU-a za dražbe na račun EU-a za ukupnu količinu, ovisno o slučaju.
Članak 39.
Prijenos općih emisijskih jedinica koje se besplatno dodjeljuju
Središnji administrator pravodobno prenosi opće emisijske jedinice s računa EU-a za ukupnu količinu na račun EU-a za raspodjelu emisijskih jedinica u količini koja odgovara zbroju emisijskih jedinica dodijeljenih besplatno u skladu s nacionalnim tablicama za dodjelu emisijskih jedinica svake države članice.
Članak 40.
Prijenos emisijskih jedinica za zrakoplovstvo koje se prodaju na dražbi
1.   Središnji administrator u ime relevantne države članice koja sudjeluje na dražbi koju zastupa dražbovatelj imenovan u skladu s Uredbom (EU) br. 1031/2010 pravodobno prenosi emisijske jedinice za zrakoplovstvo s računa EU-a za ukupnu količinu za zrakoplovstvo na račun EU-a za dražbe za zrakoplovstvo u količini koja odgovara godišnjim količinama utvrđenima u skladu s tom uredbom.
2.   U slučaju prilagođavanja godišnjih količina u skladu s člankom 14. Uredbe (EU) br. 1031/2010, središnji administrator prenosi odgovarajuću količinu emisijskih jedinica za zrakoplovstvo s računa EU-a za ukupnu količinu za zrakoplovstvo na račun EU-a za dražbe za zrakoplovstvo ili s računa EU-a za dražbe za zrakoplovstvo na račun EU-a za ukupnu količinu za zrakoplovstvo, ovisno o slučaju.
Članak 41.
Prijenos emisijskih jedinica za zrakoplovstvo koje se besplatno dodjeljuju
1.   Središnji administrator pravodobno prenosi emisijske jedinice za zrakoplovstvo s računa EU-a za ukupnu količinu za zrakoplovstvo na račun EU-a za raspodjelu emisijskih jedinica za zrakoplovstvo u količini koja odgovara broju emisijskih jedinica za zrakoplovstvo dodijeljenih besplatno u skladu s odlukom Komisije donesenom na temelju članka 3.e stavka 3. Direktive 2003/87/EZ.
2.   Ako se broj emisijskih jedinica za zrakoplovstvo dodijeljenih besplatno poveća odlukom u skladu s člankom 3.e stavkom 3. Direktive 2003/87/EZ, središnji administrator prenosi dodatne emisijske jedinice za zrakoplovstvo s računa EU-a za ukupnu količinu za zrakoplovstvo na račun EU-a za raspodjelu emisijskih jedinica za zrakoplovstvo u količini koja odgovara povećanju broja emisijskih jedinica za zrakoplovstvo koje se besplatno dodjeljuju.
3.   Ako se broj emisijskih jedinica za zrakoplovstvo dodijeljenih besplatno smanji odlukom u skladu s člankom 3.e stavkom 3. Direktive 2003/87/EZ, središnji administrator briše emisijske jedinice za zrakoplovstvo s računa EU-a za raspodjelu emisijskih jedinica za zrakoplovstvo u količini koja odgovara smanjenju broja emisijskih jedinica za zrakoplovstvo koje se besplatno dodjeljuju.
Članak 42.
Prijenos emisijskih jedinica za zrakoplovstvo u posebnu rezervu
1.   Središnji administrator pravodobno prenosi emisijske jedinice za zrakoplovstvo s računa EU-a za ukupnu količinu za zrakoplovstvo na račun EU-a za posebnu rezervu u količini koja odgovara broju emisijskih jedinica za zrakoplovstvo u posebnoj rezervi koji je utvrđen odlukom donesenom u skladu s člankom 3.e stavkom 3. Direktive 2003/87/EZ.
2.   Ako se broj emisijskih jedinica za zrakoplovstvu u posebnoj rezervi poveća odlukom donesenom u skladu s člankom 3.e stavkom 3. Direktive 2003/87/EZ, središnji administrator prenosi dodatne emisijske jedinice za zrakoplovstvo s računa EU-a za ukupnu količinu za zrakoplovstvo na račun EU-a za posebnu rezervu u količini koja odgovara povećanju broja emisijskih jedinica za zrakoplovstvo u posebnoj rezervi.
3.   Ako se broj emisijskih jedinica za zrakoplovstvo u posebnoj rezervi poveća odlukom donesenom na temelju članka 3.e stavka 3. Direktive 2003/87/EZ, središnji administrator briše emisijske jedinice za zrakoplovstvo s računa EU-a za posebnu rezervu u količini koja odgovara smanjenju broja emisijskih jedinica u posebnoj rezervi.
4.   U slučaju dodjele emisijskih jedinica iz posebne rezerve u skladu s člankom 3.f Direktive 2003/87/EZ, dobivena konačna količina emisijskih jedinica za zrakoplovstvo koja je besplatno dodijeljena operatoru zrakoplova za cijelo razdoblje trgovanja automatski se prenosi s računa EU-a za posebnu rezervu na račun EU-a za raspodjelu emisijskih jedinica za zrakoplovstvo.
Članak 43.
Prijenos općih emisijskih jedinica na račun EU-a za ukupnu količinu
Na kraju svakog razdoblja trgovanja središnji administrator prenosi sve emisijske jedinice preostale na računu EU-a za raspodjelu emisijskih jedinica na račun EU-a za ukupnu količinu.
Članak 44.
Prijenos emisijskih jedinica za zrakoplovstvo na račun EU-a za ukupnu količinu za zrakoplovstvo
Na kraju svakog razdoblja trgovanja središnji administrator prenosi sve emisijske jedinice preostale na računu EU-a za posebnu rezervu na račun EU-a za ukupnu količinu za zrakoplovstvo.
Članak 45.
Brisanje emisijskih jedinica za zrakoplovstvo
Na kraju svakog razdoblja trgovanja središnji administrator osigurava da se sve emisijske jedinice preostale na računu EU-a za raspodjelu emisijskih jedinica za zrakoplovstvo prenesu na račun Unije za brisanje.
Odjeljak 4.
Dodjela emisijskih jedinica stacionarnim postrojenjima
Članak 46.
Unos nacionalnih tablica dodjele u Registar Unije
1.   Svaka država članica do 31. prosinca 2020. odnosno do 31. prosinca 2025. priopćuje Komisiji svoju nacionalnu tablicu dodjele emisijskih jedinica za razdoblje 2021.–2025. odnosno za razdoblje 2026.–2030. Države članice osiguravaju da nacionalne tablice dodjele uključuju informacije navedene u Prilogu X.
2.   Ako smatra da je nacionalna tablica dodjele u skladu s Direktivom 2003/87/EZ, Delegiranom uredbom (EU) 2019/331 i odlukama koje je Komisija donijela u skladu s člankom 10.c Direktive 2003/87/EZ, Komisija daje nalog središnjem administratoru da unese nacionalnu tablicu dodjele u Registar Unije. U suprotnom Komisija u razumnom roku odbija nacionalnu tablicu dodjele i o tome bez odlaganja obavješćuje predmetnu državu članicu, navodeći razloge i utvrđujući kriterije koje je potrebno ispuniti kako bi sljedeća tablica bila prihvaćena. Država članica u roku od tri mjeseca Komisiji podnosi revidiranu nacionalnu tablicu dodjele.
Članak 47.
Izmjene nacionalnih tablica dodjele
1.   Središnji administrator osigurava da su sve izmjene nacionalne tablice dodjele u skladu s pravilima kojima je uređena besplatna dodjela stacionarnim postrojenjima zavedene u Registar Unije.
2.   Nakon uvođenja izmjene u skladu sa stavkom 1. šalje se obavijest nacionalnim administratorima koji vode postrojenja obuhvaćena izmjenom.
3.   Država članica obavješćuje Komisiju o izmjenama nacionalne tablice dodjele koje se odnose na besplatnu dodjelu u skladu s člankom 10.c Direktive 2003/87/EZ.
Po primitku obavijesti u skladu s prvim podstavkom, ako smatra da su izmjene nacionalne tablice dodjele u skladu s člankom 10.c Direktive 2003/87/EZ, Komisija središnjem administratoru daje nalog da unese odgovarajuće izmjene u nacionalnu tablicu dodjele u Registru Unije. U suprotnom Komisija u razumnom roku odbija izmjene i o tome bez odlaganja obavješćuje predmetnu državu članicu, navodeći razloge i utvrđujući kriterije koje je potrebno ispuniti kako bi sljedeća obavijest bila prihvaćena.
Članak 48.
Besplatna dodjela općih emisijskih jedinica
1.   Nacionalni administrator u nacionalnoj tablici dodjele emisijskih jedinica za svakog operatera, za svaku godinu i za svaku pravnu osnovu iz Priloga X. navodi dodjeljuju li se postrojenju emisijske jedinice za tu godinu ili ne.
2.   Središnji administrator osigurava da Registar Unije automatski prenosi opće emisijske jedinice s računa EU-a za raspodjelu emisijskih jedinica u skladu s relevantnom nacionalnom tablicom dodjele na odgovarajući otvoreni ili blokirani račun operatera, uzimajući u obzir načine automatskog prijenosa utvrđene u specifikacijama za razmjenu podataka i tehničkim specifikacijama iz članka 75.
3.   Ako isključeni račun operatera ne primi emisijske jedinice iz stavka 2., emisijske jedinice za godine isključenja ne prenose se na račun čak i ako se njegov status u narednim godinama promijeni u „otvoren”.
4.   Središnji administrator osigurava da operater može vršiti prijenose kojima na račun EU-a za raspodjelu emisijskih jedinica vraća prekomjerne emisijske jedinice u slučaju da je nacionalna tablica dodjele države članice izmijenjena u skladu s člankom 47. kako bi se ispravila prekomjerna dodjela emisijskih jedinica operateru a nadležno tijelo je od operatera zatražilo da vrati te prekomjerne emisijske jedinice.
5.   Nadležno tijelo može nacionalnom administratoru dati nalog da prenese vraćene prekomjerne emisijske jedinice na račun EU-a za raspodjelu emisijskih jedinica ako je prekomjerna dodjela emisijskih jedinica posljedica dodjele nakon što je operater prestao s obavljanjem djelatnosti u postrojenju na koje se dodjela odnosi a da nije obavijestio nadležno tijelo.
Odjeljak 5.
Dodjela emisijskih jedinica operatorima zrakoplova
Članak 49.
Promjene nacionalnih tablica dodjele emisijskih jedinica za zrakoplovstvo
1.   Države članice obavješćuju Komisiju o izmjenama svojih nacionalnih tablica dodjele za zrakoplovstvo.
2.   Ako smatra da su izmjene nacionalne tablice dodjele za zrakoplovstvo u skladu s Direktivom 2003/87/EZ, posebice u odnosu na emisijske jedinice koje su izračunane i objavljene u skladu s člankom 3.f stavkom 7. te direktive u slučaju dodjela iz posebne rezerve, Komisija središnjem administratoru daje nalog da unese odgovarajuće izmjene u nacionalnu tablicu dodjele za zrakoplovstvo u Registru Unije. U suprotnom Komisija u razumnom roku odbija izmjene i o tome bez odlaganja obavješćuje državu članicu, navodeći razloge i utvrđujući kriterije koje je potrebno ispuniti kako bi sljedeći put izmjene bile prihvaćene.
3.   Ako su spajanjem operatora zrakoplova obuhvaćeni operatori zrakoplova čije račune vode različite države članice, izmjenu pokreće nacionalni administrator koji vodi račun operatora zrakoplova čije se dodijeljene emisijske jedinice dodaju dodijeljenim emisijskim jedinicama drugog operatora zrakoplova. Prije unosa izmjene potrebno je ishoditi suglasnost nacionalnog administratora koji vodi operatera zrakoplova u čije će se dodijeljene emisijske jedinice uvrstiti dodijeljene emisijske jedinice pripojenog operatora zrakoplova.
Članak 50.
Besplatna dodjela emisijskih jedinica za zrakoplovstvo
1.   Nacionalni administrator u nacionalnoj tablici dodjele za zrakoplovstvo za svakog operatora zrakoplova i za svaku godinu navodi dodjeljuju li se operatoru zrakoplova emisijske jedinice za tu godinu ili ne.
2.   Središnji administrator osigurava da Registar Unije automatski prenosi emisijske jedinice za zrakoplovstvo s računa EU-a za raspodjelu emisijskih jedinica za zrakoplovstvo u skladu s relevantnom nacionalnom tablicom dodjele na odgovarajući otvoreni ili blokirani račun operatora zrakoplova, uzimajući u obzir načine automatskog prijenosa utvrđene u specifikacijama za razmjenu podataka i tehničkim specifikacijama iz članka 75.
3.   Ako je na snazi sporazum iz članka 25. Direktive 2003/87/EZ zbog kojeg je potrebno prenijeti emisijske jedinice za zrakoplovstvo operatorima zrakoplova koji su vlasnici računa u registru drugog sustava trgovanja emisijskim jedinicama stakleničkih plinova, središnji administrator, u suradnji s administratorom drugog registra, osigurava da Registar Unije prenese te emisijske jedinice za zrakoplovstvo s računa EU-a za raspodjelu emisijskih jedinica za zrakoplovstvo na odgovarajuće račune u drugom registru.
4.   Ako je na snazi sporazum iz članka 25. Direktive 2003/87/EZ zbog kojeg je potrebno prenijeti emisijske jedinice za zrakoplovstvo iz drugog sustava trgovanja emisijskim jedinicama stakleničkih plinova operatorima zrakoplova koji su vlasnici računa u Registru Unije, na temelju odobrenja nadležnog tijela odgovornog za upravljanje drugim sustavom trgovanja emisijskim jedinicama stakleničkih plinova središnji administrator, u suradnji s administratorom drugog registra, osigurava da Registar Unije prenese te emisijske jedinice za zrakoplovstvo s odgovarajućih računa operatora zrakoplova u drugom registru na račune operatora zrakoplova u Registru Unije.
5.   Ako isključeni račun operatora zrakoplova ne primi emisijske jedinice iz stavka 2., emisijske jedinice za godine isključenja ne prenose se na račun čak i ako se njegov status u narednim godinama promijeni u „otvoren”.
6.   Središnji administrator osigurava da operator zrakoplova može vršiti prijenose kojima na račun EU-a za raspodjelu emisijskih jedinica za zrakoplovstvo vraća prekomjerne emisijske jedinice u slučaju da je nacionalna tablica dodjele za zrakoplovstvo države članice izmijenjena u skladu s člankom 49. kako bi se ispravila prekomjerna dodjela emisijskih jedinica operatoru zrakoplova a nadležno tijelo je od operatora zrakoplova zatražilo da vrati te prekomjerne emisijske jedinice.
7.   Nadležno tijelo može nacionalnom administratoru dati nalog da prenese vraćene prekomjerne emisijske jedinice na račun EU-a za raspodjelu emisijskih jedinica ako je prekomjerna dodjela emisijskih jedinica posljedica dodjele nakon što je operator zrakoplova prestao s obavljanjem djelatnosti na koje se dodjela odnosi a da nije obavijestio nadležno tijelo.
Članak 51.
Vraćanje emisijskih jedinica za zrakoplovstvo
Ako se nakon prijenosa emisijskih jedinica na račune operatora zrakoplova za određenu godinu u skladu s člankom 50. ove Uredbe izvrši izmjena nacionalne tablice dodjele za zrakoplovstvo u skladu s člankom 25.a Direktive 2003/87/EZ, središnji administrator izvršava svaki prijenos potreban na temelju bilo koje mjere donesene u skladu s člankom 25.a Direktive 2003/87/EZ.
Odjeljak 6.
Dražba
Članak 52.
Unos tablica dražbi u EUTL
1.   U roku od jednog mjeseca nakon utvrđenja, a prije objave kalendara dražbi u skladu s člankom 11. stavkom 1., člankom 13. stavcima 1. i 2. ili člankom 32. stavkom 4. Uredbe (EU) br. 1031/2010, odgovarajući sustav za namiru ili sustav za poravnanje, kako su definirani u Uredbi (EU) br. 1031/2010, Komisiji dostavlja odgovarajuću tablicu dražbi.
Predmetni sustav za namiru ili sustav za poravnanje dostavlja dvije tablice dražbi za svaku kalendarsku godinu od 2012. godine, jednu za dražbovanje općih emisijskih jedinica i jednu za dražbovanje emisijskih jedinica za zrakoplovstvo te osigurava da tablice dražbi sadržavaju informacije navedene u Prilogu XIII.
2.   Ako smatra da je tablica dražbi u skladu s Uredbom (EU) br. 1031/2010, Komisija daje nalog središnjem administratoru da unese tablicu dražbi u EUTL. U suprotnom Komisija u razumnom roku odbija tablicu dražbi i o tome bez odlaganja obavješćuje sustav za namiru ili sustav za poravnanje, kako su definirani u Uredbi (EU) br. 1031/2010, navodeći razloge i utvrđujući kriterije koje je potrebno ispuniti kako bi sljedeća tablica bila prihvaćena. Predmetni sustav za namiru ili sustav za poravnanje u roku od tri mjeseca Komisiji podnosi revidiranu tablicu dražbi.
3.   Svaka tablica dražbi ili revidirana tablica dražbi koja se naknadno unese u EUTL u skladu sa stavkom 2. ovog članka čini nalog za prijenos kako je definiran u članku 2. točki i. Direktive 98/26/EZ Europskog parlamenta i Vijeća.
Ne dovodeći u pitanje članak 53. stavak 3., trenutak podnošenja svake takve tablice dražbi ili revidirane tablice dražbi Komisiji čini trenutak unosa naloga za prijenos u sustav kako je definiran u članku 2. točki (a) Direktive 98/26/EZ u skladu s člankom 3. stavkom 3. te direktive.
Članak 53.
Izmjene tablica dražbi
1.   Relevantni sustav za namiru ili sustav za poravnanje, kako su definirani u Uredbi (EU) br. 1031/2010, bez odlaganja obavješćuje Komisiju o svakoj potrebnoj izmjeni tablice dražbi.
2.   Ako smatra da je revidirana tablica dražbi u skladu s Uredbom (EU) br. 1031/2010, Komisija daje nalog središnjem administratoru da unese revidiranu tablicu dražbi u EUTL. U suprotnom Komisija u razumnom roku odbija izmjene i o tome bez odlaganja obavješćuje predmetni sustav za namiru ili sustav za poravnanje, navodeći razloge i utvrđujući kriterije koje je potrebno ispuniti kako bi sljedeći put izmjene bile prihvaćene.
3.   Ako uoči da je potrebno izmijeniti tablicu dražbi a da je predmetni sustav za namiru ili sustav za poravnanje nije o tome obavijestio, Komisija može dati nalog središnjem administratoru da privremeno zabrani prijenos emisijskih jedinica navedenih u tablici dražbi.
Članak 54.
Dražbovanje emisijskih jedinica
1.   Komisija pravodobno daje nalog središnjem administratoru da, na zahtjev države članice koja sudjeluje na dražbi koju zastupa dražbovatelj imenovan u skladu s Uredbom (EU) br. 1031/2010, prenese opće emisijske jedinice s računa EU-a za dražbe i/ili emisijske jedinice za zrakoplovstvo s računa EU-a za dražbe za zrakoplovstvo na odgovarajući račun za isporuku jamstvenih jedinica s dražbe u skladu s tablicama dražbi. Vlasnik odgovarajućeg računa za isporuku jamstvenih jedinica s dražbe osigurava prijenos emisijskih jedinica prodanih na dražbi izabranim ponuditeljima ili njihovim sljednicima u skladu s Uredbom (EU) br. 1031/2010.
2.   U skladu s Uredbom (EU) br. 1031/2010, od ovlaštenog predstavnika računa za isporuku jamstvenih jedinica s dražbe može se zahtijevati da sve emisijske jedinice koje nisu isporučene prenese s računa za isporuku jamstvenih jedinica s dražbe na račun EU-a za dražbe odnosno na račun EU-a za dražbe za zrakoplovstvo.
Odjeljak 7.
Trgovanje
Članak 55.
Prijenosi emisijskih jedinica
1.   U skladu sa stavkom 2., središnji administrator na zahtjev vlasnika računa osigurava da Registar Unije izvrši prijenos emisijskih jedinica na bilo koji drugi račun, osim ako takav prijenos nije moguć zbog statusa računa s kojeg se pokreće prijenos ili statusa računa na koji se vrši prijenos.
2.   S računa operatera i računa operatora zrakoplova emisijske jedinice mogu se prenositi samo na račune na popisu provjerenih računa koji je izrađen u skladu s člankom 23.
3.   Vlasnici računa operatera ili računa operatora zrakoplova mogu odlučiti da se s njihovih računa prijenosi mogu vršiti na račune koji nisu na popisu provjerenih računa izrađenom u skladu s člankom 23. Vlasnici računa operatera ili računa operatora zrakoplova mogu povući tu odluku. Odluka o povlačenju odluke priopćuje se potpisanom izjavom podnesenom nacionalnom administratoru.
4.   Nakon pokretanja prijenosa ovlašteni predstavnik koji pokreće prijenos u Registru Unije navodi je li prijenos bilateralna transakcija, osim ako je ta transakcija registrirana u mjestu trgovanja, poravnana kod središnje druge ugovorne strane ili je riječ o prijenosu između različitih računa istog vlasnika u Registru Unije.
Odjeljak 8.
Predaja emisijskih jedinica
Članak 56.
Predaja emisijskih jedinica
1.   Operater ili operator zrakoplova predaje emisijske jedinice podnošenjem zahtjeva Registru Unije kojim predlaže:
(a)
prijenos određenog broja emisijskih jedinica s relevantnog računa operatera ili računa operatora zrakoplova na račun Unije za brisanje emisijskih jedinica;
(b)
evidentiranje broja i vrste prenesenih emisijskih jedinica kao predanih za emisije iz postrojenja operatera ili emisije operatora zrakoplova u tekućem razdoblju.
2.   Središnji administrator osigurava da Registar Unije onemogućuje prijedlog za izvršenje predaje emisijskih jedinica koje se ne uzimaju u obzir pri izračunu stanja ispunjenja obveze u skladu s člankom 33. stavkom 1.
3.   Jednom predanu emisijsku jedinicu nije moguće ponovo predati.
4.   Ako je na snazi sporazum iz članka 25. Direktive 2003/87/EZ, stavci 1., 2. i 3. ovog članka primjenjuju se na jedinice izdane u okviru sustava trgovanja emisijskim jedinicama stakleničkih plinova povezanog s ETS-om EU-a.
5.   Emisijske jedinice koje imaju oznaku države u skladu s člankom 37. stavkom 5. ne mogu se predati.
Odjeljak 9.
Brisanje emisijskih jedinica
Članak 57.
Brisanje emisijskih jedinica
1.   Središnji administrator osigurava da Registar Unije izvrši svaki zahtjev vlasnika računa u skladu s člankom 12. stavkom 4. Direktive 2003/87/EZ za brisanje emisijskih jedinica koje vlasnik računa drži na svojim računima tako da:
(a)
izvrši prijenos određenog broja emisijskih jedinica s relevantnog računa na račun Unije za brisanje emisijskih jedinica;
(b)
zabilježi broj prenesenih jedinica kao brisanih za tekuću godinu.
2.   Brisanu emisijsku jedinicu nije moguće bilježiti kao predanu za bilo koje emisije.
Odjeljak 10.
Povrat transakcije
Članak 58.
Povrat završenih procesa pokrenutih pogreškom
1.   Ako vlasnik računa ili nacionalni administrator koji djeluje u ime vlasnika računa nenamjerno ili pogreškom pokrene neku od transakcija iz stavka 2., vlasnik računa može administratoru svojeg računa u pisanom zahtjevu predložiti da izvrši povrat izvršene transakcije. Zahtjev moraju potpisati ovlašteni predstavnik ili ovlašteni predstavnici vlasnika računa koji imaju pravo pokretati vrstu transakcija kojoj pripada i transakcija koju treba poništiti te mora biti poslan u roku od 10 radnih dana od završetka postupka. Zahtjev sadržava izjavu da je transakcija pokrenuta nenamjerno ili pogreškom.
2.   Vlasnici računa mogu predložiti povrat sljedećih transakcija:
(a)
predaje emisijskih jedinica;
(b)
brisanja emisijskih jedinica.
3.   Ako administrator računa ustanovi da zahtjev ispunjava uvjete iz stavka 1. i suglasan je sa zahtjevom, može predložiti povrat transakcije u Registru Unije.
4.   Ako nacionalni administrator nenamjerno ili pogreškom pokrene neku od transakcija iz stavka 5., može središnjem administratoru u pismenom zahtjevu predložiti da izvrši povrat izvršene transakcije. Zahtjev sadržava izjavu da je transakcija pokrenuta nenamjerno ili pogreškom.
5.   Nacionalni administratori mogu predložiti povrat sljedećih transakcija:
(a)
dodjele općih emisijskih jedinica;
(b)
dodjele emisijskih jedinica za zrakoplovstvo.
6.   Središnji administrator osigurava da Registar Unije prihvati zahtjev za povrat transakcije upućen u skladu sa stavkom 1., blokira jedinice koje su predmet povrata te proslijedi zahtjev središnjem administratoru ako su ispunjeni svi sljedeći uvjeti:
(a)
transakcija predaje ili brisanja emisijskih jedinica koja je predmet povrata završena je najviše 30 radnih dana prije prijedloga administratora računa u skladu sa stavkom 3.;
(b)
povrat transakcije ne bi imao za posljedicu neispunjenje obveze ni za jednog operatera ili operatora zrakoplova.
7.   Središnji administrator osigurava da Registar Unije prihvati zahtjev za povrat transakcije podnesen u skladu sa stavkom 4., blokira jedinice koje su predmet povrata i proslijedi zahtjev središnjem administratoru ako su ispunjeni svi sljedeći uvjeti:
(a)
odredišni račun transakcije koja je predmet povrata još sadržava količinu jedinica iste vrste kao i vrsta jedinica koje su bile uključene u transakciju koja je predmet povrata;
(b)
dodjela općih emisijskih jedinica koje su predmet povrata provedena je nakon datuma povlačenja dozvole za postrojenje ili nakon što je postrojenje djelomično ili u potpunosti prestalo s radom.
8.   Središnji administrator osigurava da Registar Unije završi povrat s jedinicama iste vrste jedinice na odredišnom računu transakcije koja je predmet povrata.
POGLAVLJE 3.
Povezivanje s drugim sustavima trgovanja emisijskim jedinicama stakleničkih plinova
Članak 59.
Provedba dogovora o povezivanju
Središnji administrator može u odgovarajućim trenucima uspostavljati račune i procese te izvršavati transakcije i druge operacije u svrhu provedbe sporazuma i dogovora sklopljenih u skladu s člancima 25. i 25.a Direktive 2003/87/EZ.
GLAVA III.
ZAJEDNIČKE TEHNIČKE ODREDBE
POGLAVLJE 1.
Tehnički zahtjevi za Registar Unije i EUTL
Odjeljak 1.
Raspoloživost
Članak 60.
Dostupnost i pouzdanost Registra Unije i EUTL-a
1.   Središnji administrator poduzima sve razumne mjere kako bi osigurao:
(a)
da je Registar Unije dostupan predstavnicima računa i nacionalnim administratorima 24 sata na dan, sedam dana u tjednu;
(b)
da se komunikacijske veze iz članka 6. između Registra Unije i EUTL-a održavaju 24 sata na dan, sedam dana u tjednu;
(c)
da bude osiguran pričuvni hardver i softver koji su neophodni u slučaju prekida rada primarnog hardvera i softvera;
(d)
da Registar Unije i EUTL odmah odgovaraju na zahtjeve predstavnika računa.
2.   Središnji administrator osigurava da Registar Unije i EUTL sadržavaju robusne sustave i postupke za zaštitu svih relevantnih podataka i omogućuju brzu obnovu svih podataka i operacija u slučaju kvara ili nesreće.
3.   Središnji administrator osigurava što manje prekida u radu registra Unije i EUTL-a.
Članak 61.
Službe za podršku
1.   Nacionalni administratori putem nacionalnih službi za podršku pružaju pomoć i podršku vlasnicima i predstavnicima računa u Registru Unije koje vode.
2.   Središnji administrator putem središnje službe za podršku pruža podršku nacionalnim administratorima s ciljem da im pomogne u pružanju pomoći u skladu sa stavkom 1.
Odjeljak 2.
Sigurnost i autentifikacija
Članak 62.
Autentifikacija Registra Unije
Identitet Registra Unije autentificira EUTL u skladu sa specifikacijama za razmjenu podataka i tehničkim specifikacijama iz članka 75.
Članak 63.
Pristupanje računima u Registru Unije
1.   Predstavnici računa imaju pristup svojim računima u Registru Unije putem sigurnosne zone Registra Unije. Središnji administrator osigurava da je sigurnosna zona internetskih stranica Registra Unije dostupna putem interneta. Internetske stranice Registra Unije dostupne su na svim službenim jezicima Unije.
2.   Nacionalni administratori imaju pristup računima kojima upravljaju u Registru Unije putem sigurnosne zone Registra Unije. Središnji administrator osigurava da je ta sigurnosna zona internetskih stranica Registra Unije dostupna putem interneta.
3.   Komunikacija između ovlaštenih predstavnika ili nacionalnih administratora i sigurnosne zone Registra Unije enkribirana je u skladu sa sigurnosnim zahtjevima utvrđenima u specifikacijama za razmjenu podataka i tehničkim specifikacijama iz članka 75.
4.   Središnji administrator poduzima sve potrebne korake kako bi osigurao da ne dođe do neovlaštenog pristupa sigurnosnoj zoni internetskih stranica Registra Unije.
5.   Ako je sigurnost vjerodajnica ovlaštenog predstavnika ugrožena, on odmah onemogućuje pristup relevantnom računu, obavješćuje o tome administratora računa i podnosi zahtjev za nove vjerodajnice. Ako ovlašteni predstavnik ne može pristupiti računu kako bi onemogućio pristup, on odmah podnosi zahtjev nacionalnom administratoru za privremenu zabranu pristupa.
Članak 64.
Autentifikacija i autorizacija u Registru Unije
1.   Središnji administrator osigurava da su nacionalnim administratorima i svim ovlaštenim predstavnicima izdane vjerodajnice za njihovu autentifikaciju u svrhu pristupa Registru Unije.
2.   Ovlašteni predstavnik ima pristup samo onim računima u Registru Unije za koje je ovlašten te može zahtijevati pokretanje samo onih procesa za koje je ovlašten u skladu s člankom 21. Navedeni pristup ili zahtjev odvija se putem sigurnosne zone internetskih stranica Registra Unije.
3.   Osim vjerodajnica iz stavka 1., ovlašteni predstavnik upotrebljava sekundarnu autentifikaciju za pristup Registru Unije, uzimajući u obzir vrste mehanizama sekundarne autentifikacije navedene u specifikacijama za razmjenu podataka i tehničkim specifikacijama iz članka 75.
4.   Administrator računa može smatrati da je korisnik kojeg je Registar Unije uspješno autentificirao ovlašteni predstavnik registriran u skladu s predočenim vjerodajnicama za autentifikaciju, osim ako ovlašteni predstavnik obavijesti administratora računa da je sigurnost njegovih vjerodajnica ugrožena i zatraži njihovu zamjenu.
5.   Ovlašteni predstavnik poduzima sve potrebne mjere kako bi spriječio gubitak, krađu ili ugrožavanje svojih vjerodajnica. Ovlašteni predstavnik bez odlaganja obavješćuje nacionalnog administratora o gubitku, krađi ili ugrožavanju svojih vjerodajnica.
Članak 65.
Privremena zabrana svakog pristupa zbog povrede sigurnosti ili opasnosti od povrede sigurnosti
1.   Središnji administrator može privremeno zabraniti pristup Registru Unije ili EUTL-u ili bilo kojem njihovu dijelu ako postoji opravdana sumnja da je nastala povreda sigurnosti ili ozbiljna opasnost koja ugrožava sigurnost Registra Unije ili EUTL-a u smislu Odluke komisije (EU, Euratom) 2017/46 (21), uključujući pričuvne sustave iz članka 60. Ako razlozi za privremenu zabranu pristupa potraju dulje od pet radnih dana, Komisija može dati nalog središnjem administratoru da zadrži zabranu pristupa.
Središnji administrator odmah obavješćuje sve nacionalne administratore o privremenoj zabrani, njezinim uzrocima i vjerojatnom trajanju.
2.   Nacionalni administrator koji primijeti povredu sigurnosti ili opasnost od povrede sigurnosti odmah o tome obavješćuje središnjeg administratora. Središnji administrator može poduzeti mjere iz stavka 1.
3.   Nacionalni administrator koji primijeti situaciju iz stavka 1. zbog koje je potrebno privremeno zabraniti svaki pristup računima kojima upravlja u skladu s ovom Uredbom privremeno zabranjuje pristup svim računima kojima upravlja i bez odlaganja obavješćuje središnjeg administratora. Središnji administrator obavješćuje sve nacionalne administratore što je prije moguće.
4.   Vlasnike računa obavješćuje se o mjerama poduzetima u skladu sa stavcima 1., 2. i 3. slanjem prethodne obavijesti o privremenoj zabrani pristupa u roku koji je razumno izvediv. Obavijest obuhvaća vjerojatno trajanje privremene zabrane i jasno je istaknuta u javnoj zoni internetskih stranica Registra Unije.
Članak 66.
Privremena zabrana pristupa emisijskim jedinicama u slučaju sumnje na prijevarne transakcije
1.   Nacionalni administrator, nacionalni administrator koji postupa po nalogu nadležnog tijela ili relevantno tijelo u skladu s nacionalnim pravom može privremeno zabraniti pristup emisijskim jedinicama u dijelu Registra Unije kojim upravlja u sljedećim slučajevima:
(a)
na najviše četiri tjedna ako sumnja da su emisijske jedinice bile predmet transakcije s ciljem prijevare, pranja novca, financiranja terorizma, korupcije ili drugog teškog kaznenog djela,
(b)
na temelju odredaba nacionalnog prava koje imaju legitiman cilj i u skladu s njima.
Za potrebe prvog podstavka točke (a) na odgovarajući način primjenjuju se odredbe članka 67. Razdoblje se može produljiti na temelju naloga financijsko-obavještajne jedinice.
2.   Komisija može dati nalog središnjem administratoru da privremeno zabrani pristup emisijskim jedinicama u Registru Unije ili EUTL-u na razdoblje od najviše četiri tjedna ako sumnja da su emisijske jedinice bile predmet transakcije s ciljem prijevare, pranja novca, financiranja terorizma. korupcije ili drugog teškog kaznenog djela.
3.   Nacionalni administrator ili Komisija odmah obavješćuju nadležna tijela kaznenog progona o privremenoj zabrani pristupa jedinicama.
4.   I nacionalno tijelo kaznenog progona države članice nacionalnog administratora također može uputiti zahtjev administratoru da privremeno zabrani pristup na temelju nacionalnog prava i u skladu s njim.
Članak 67.
Suradnja s relevantnim nadležnim tijelima i prijava pranja novca, financiranja terorizma ili kriminalnih aktivnosti
1.   Središnji administrator i nacionalni administratori surađuju s javnim tijelima nadležnima za nadzor usklađenosti na temelju Direktive 2003/87/EZ i javnim tijelima nadležnima za nadzor primarnih i sekundarnih tržišta emisijskih jedinica kako bi im se osigurao konsolidirani pregled tržišta emisijskih jedinica.
2.   Nacionalni administrator, njegovi direktori i zaposlenici u potpunosti surađuju s relevantnim nadležnim tijelima kako bi uspostavili primjerene i dostatne postupke za preduhitrivanje i sprečavanje radnji povezanih s pranjem novca i financiranjem terorizma.
3.   Nacionalni administrator, njegovi direktori i zaposlenici u potpunosti surađuju s financijsko-obavještajnom jedinicom iz članka 32. Direktive (EU) 2015/849 tako da bez odlaganja:
(a)
na vlastitu inicijativu obavješćuju financijsko-obavještajnu jedinicu ako znaju, sumnjaju ili imaju opravdane razloge za sumnju da je u tijeku ili se već dogodilo počinjenje ili pokušaj počinjenja pranja novca, financiranja terorizma ili kriminalne aktivnosti;
(b)
na zahtjev financijsko-obavještajne jedinice dostavljaju sve potrebne informacije u skladu s postupcima utvrđenima u mjerodavnom zakonodavstvu.
4.   Informacije iz stavka 2. prosljeđuju se financijsko-obavještajnoj jedinici države članice nacionalnog administratora. Osoba ili osobe odgovorne za prosljeđivanje informacija u skladu s ovim člankom imenuju se u nacionalnim mjerama kojima se prenose politike i postupci za upravljanje usklađenošću i komunikaciju iz članka 45. stavka 1. Direktive (EU) 2015/849.
5.   Država članica nacionalnog administratora osigurava da se na nacionalnog administratora primjenjuju nacionalne mjere kojima se prenose članci 37., 38., 39., 42. i 46. Direktive (EU) 2015/849.
6.   Vlasnici računa odmah prijavljuju prijevaru ili sumnju na prijevaru nadležnim nacionalnim tijelima kaznenog progona. Ta se prijava prosljeđuje nacionalnim administratorima.
Članak 68.
Suspendiranje procesa
1.   Komisija može dati nalog središnjem administratoru da u EUTL-u privremeno suspendira prihvaćanje nekih ili svih procesa koji potječu iz Registra Unije ako se njime ne upravlja i ne održava ga se u skladu s odredbama ove Uredbe. Komisija o tome bez odlaganja obavješćuje odgovarajuće nacionalne administratore.
2.   Središnji administrator može privremeno suspendirati pokretanje ili prihvaćanje nekih ili svih procesa u Registru Unije u svrhu planiranog ili hitnog održavanja Registra Unije.
3.   Središnji administrator može od Komisije zahtijevati da ponovno uspostavi procese koji su privremeno suspendirani u skladu sa stavkom 1. ako smatra da su riješena pitanja koja su povod za suspenziju. U tom slučaju Komisija daje nalog središnjem administratoru da ponovno uspostavi te procese. U suprotnom Komisija u razumnom roku odbija zahtjev i o tome bez odlaganja obavješćuje nacionalnog administratora, navodeći razloge i utvrđujući kriterije koje je potrebno ispuniti kako bi sljedeći zahtjev bio prihvaćen.
4.   Komisija može, među ostalim i na zahtjev države članice koja je obavijestila Europsko vijeće o svojoj namjeri povlačenja iz Unije u skladu s člankom 50. Ugovora o Europskoj uniji, središnjem administratoru dati nalog da privremeno u EUTL-u suspendira prihvaćanje relevantnih procesa za tu državu članicu koji se odnose na besplatnu dodjelu i dražbovanje emisijskih jedinica.
Članak 69.
Suspendiranje sporazuma o povezivanju
U slučaju suspendiranja ili otkazivanja sporazuma iz članka 25. Direktive 2003/87/EZ središnji administrator poduzima odgovarajuće mjere u skladu sa sporazumom.
Odjeljak 3.
Automatska provjera, evidentiranje i završetak procesa
Članak 70.
Automatska provjera procesa
1.   Svi procesi moraju ispunjavati opće zahtjeve informacijske tehnologije u vezi s elektroničkim porukama kojima se osigurava uspješno čitanje, provjera i evidentiranje procesa u Registru Unije. Svi procesi moraju ispunjavati specifične zahtjeve povezane s procesima utvrđene u ovoj Uredbi.
2.   Središnji administrator osigurava da EUTL, uzimajući u obzir specifikacije za razmjenu podataka i tehničke specifikacije iz članka 75., provodi automatske provjere svih procesa u svrhu otkrivanja nepravilnosti i odstupanja ako predloženi proces ne ispunjava zahtjeve Direktive 2003/87/EZ i ove Uredbe.
Članak 71.
Otkrivanje odstupanja
Kad je riječ o procesima koji su završeni izravnom komunikacijskom vezom između Registra Unije i EUTL-a iz članka 6. stavka 2., središnji administrator osigurava da EUTL prekine sve procese u kojima je otkrio odstupanja tijekom automatskih provjera iz članka 72. stavka 2. te o tome obavijesti Registar Unije i administratora računa uključene u prekinutu transakciju slanjem automatskog koda odgovora provjere. Središnji administrator osigurava da Registar Unije odmah obavijesti relevantne vlasnike računa da je proces prekinut.
Članak 72.
Otkrivanje odstupanja u Registru Unije
1.   Središnji administrator i države članice osiguravaju da Registar Unije sadržava ulazne kodove provjere i kodove odgovora provjere kako bi se osiguralo točno tumačenje informacija razmijenjenih tijekom svakog procesa. Kodovi provjere moraju odgovarati kodovima sadržanima u specifikacijama za razmjenu podataka i tehničkim specifikacijama iz članka 75.
2.   Središnji administrator osigurava da Registar Unije prije i tijekom izvođenja svih procesa provodi odgovarajuće automatske provjere kako bi se osiguralo da odstupanja budu otkrivena i nepravilni procesi prekinuti prije automatskih provjera koje provodi EUTL.
Članak 73.
Usklađivanje – otkrivanje neusklađenosti u EUTL-u
1.   Središnji administrator osigurava da EUTL periodički pokreće postupak usklađivanja podataka kako bi osigurao da EUTL-ove evidencije računa i količina emisijskih jedinica budu u skladu s istovrsnim evidencijama u Registru Unije. Središnji administrator osigurava da EUTL bilježi sve procese.
2.   Ako tijekom postupka usklađivanja podataka iz stavka 1. EUTL utvrdi neku neusklađenost zbog koje se informacije o računima i količinama emisijskih jedinica koje dostavlja Registar Unije u okviru postupka periodičkog usklađivanja razlikuju od informacija sadržanih u EUTL-u, središnji administrator osigurava da EUTL ne provede ni jedan daljnji proces koji obuhvaća račune ili emisijske jedinice kod kojih su utvrđene neusklađenosti. Središnji administrator osigurava da EUTL odmah obavijesti središnjeg administratora i administratore odgovarajućih računa o svim neusklađenostima.
Članak 74.
Završetak procesa
1.   Sve transakcije i drugi procesi prijavljeni EUTL-u skladu s člankom 6. stavkom 2. postaju konačni kad EUTL obavijesti Registar Unije da je završio procese. Središnji administrator osigurava da EUTL automatski prekine dovršenje transakcije ili procesa ako on ne može biti završen u roku od 24 sata od njegove prijave.
2.   Postupak usklađivanja podataka iz članka 73. stavka 1. postaje konačan kad se riješe sve neusklađenosti između informacija sadržanih u Registru Unije i informacija sadržanih u EUTL-u koje se odnose na određeno vrijeme i datum te kad je postupak usklađivanja podataka uspješno ponovno pokrenut i završen.
Odjeljak 4.
Specifikacije i upravljanje izmjenama
Članak 75.
Specifikacije za razmjenu podataka i tehničke specifikacije
1.   Komisija nacionalnim administratorima stavlja na raspolaganje specifikacije za razmjenu podataka i tehničke specifikacije kojima se utvrđuju operativni zahtjevi za Registar Unije, uključujući identifikacijske oznake, automatske provjere, kodove odgovora i zahtjeve u vezi s bilježenjem podataka, kao i ispitne postupke i sigurnosne zahtjeve.
2.   Specifikacije za razmjenu podataka i tehničke specifikacije izrađuju se u okviru savjetovanja s državama članicama.
3.   Standardi razvijeni u skladu sa sporazumima iz članka 25. Direktive 2003/87/EZ moraju biti usklađeni sa specifikacijama za razmjenu podataka i tehničkim specifikacijama izrađenima u skladu sa stavcima 1. i 2. ovog članka.
Članak 76.
Upravljanje izmjenama i izdanjima softvera
Ako je potrebna nova verzija ili izdanje softvera Registra Unije, središnji administrator osigurava da su ispitni postupci utvrđeni u specifikacijama za razmjenu podataka i tehničkim specifikacijama iz članka 75. završeni prije uspostave i aktivacije komunikacijske veze između nove verzije ili izdanja tog softvera i EUTL-a.
POGLAVLJE 2.
Evidencije, izvješća, povjerljivost i naknade
Članak 77.
Obrada informacija i osobnih podataka
1.   Kad je riječ o obradi osobnih podataka u Registru Unije i EUTL-u, nacionalni administratori smatraju se voditeljima obrade u smislu članka 4. točke 7. Uredbe (EU) 2016/679. Kad je riječ o odgovornostima Komisije na temelju ove Uredbe i obradi osobnih podataka koju te odgovornosti obuhvaćaju, Komisija se smatra voditeljem obrade u smislu članka 3. točke 8. Uredbe (EU) 2018/1725.
2.   Ako nacionalni administrator otkrije povredu osobnih podataka, on bez odgode obavješćuje središnjeg administratora i druge nacionalne administratore o prirodi i mogućim posljedicama povrede te o provedenim i predloženim mjerama za rješavanje povrede osobnih podataka i ublažavanje mogućih štetnih učinaka.
3.   Ako središnji administrator otkrije povredu osobnih podataka, on bez odgode obavješćuje nacionalne administratore o prirodi i mogućim posljedicama povrede te o mjerama koje je proveo i mjerama koje predlaže nacionalnim administratorima za provedbu kako bi se riješila povreda osobnih podataka i ublažili mogući štetni učinci.
4.   Uvjeti suradnje sastavljeni u skladu s člankom 7. stavkom 4. uključuju dogovore o odgovornostima voditelja obrade za poštovanje svojih obveza zaštite podataka.
5.   Središnji administrator i države članice osiguravaju da Registar Unije i EUTL pohranjuju i obrađuju samo informacije u vezi s računima, vlasnicima računa i predstavnicima računa kako su utvrđene u tablici III.-I. Priloga III., tablicama VI.-I. i VI.-II. Priloga VI., tablici VII.-I. Priloga VII. i tablici VIII.-I. Priloga VIII. Sve druge informacije koje je potrebno dostaviti u skladu s ovom Uredbom pohranjuju se i obrađuju izvan Registra Unije ili EUTL-a.
6.   Nacionalni administratori osiguravaju da se informacije koje je potrebno dostaviti u skladu s ovom Uredbom a nisu pohranjene u Registru Unije ili EUTL-u obrađuju u skladu s relevantnim odredbama prava Unije i nacionalnog prava.
7.   U Registru Unije ili EUTL-u ne bilježe se posebne kategorije podataka kako su definirane u članku 9. Uredbe (EU) 2016/679 i članku 10. Uredbe (EU) 2018/1725.
Članak 78.
Evidencije
1.   Središnji administrator osigurava da Registar Unije čuva evidencije o svim procesima, podacima iz zapisnika i vlasnicima računa pet godina nakon zatvaranja računa.
2.   Osobni podaci uklanjaju se iz evidencija po isteku pet godina poslije zatvaranja računa ili pet godina poslije zatvaranja poslovnog odnosa, kako je definiran u članku 3. točki 13. Direktive (EU) 2015/849, s fizičkom osobom.
3.   Osobni podaci mogu se čuvati, uz dopuštanje pristupa samo središnjem administratoru, dodatnih pet godina samo za potrebe istraživanja, otkrivanja, kaznenog progona, poreznog postupka ili naplate poreza, revizije i financijskog nadzora aktivnosti koje obuhvaćaju emisijske jedinice, ili pranja novca, financiranja terorizma, drugog teškog kaznenog djela ili zlouporabe tržišta pri kojima mogu biti korišteni računi u Registru Unije, ili povreda prava Unije ili nacionalnog prava kojim se osigurava funkcioniranje ETS-a EU-a.
4.   Za potrebe istraživanja, otkrivanja, kaznenog progona, poreznog postupka ili naplate poreza, revizije i financijskog nadzora aktivnosti koje obuhvaćaju emisijske jedinice, ili pranja novca, financiranja terorizma, drugog teškog kaznenog djela ili zlouporabe tržišta pri kojima mogu biti korišteni računi u Registru Unije, ili povreda prava Unije ili nacionalnog prava kojim se osigurava funkcioniranje ETS-a EU-a, osobni podaci koje obrađuju nacionalni administratori mogu se zadržati poslije zatvaranja poslovnog odnosa do isteka razdoblja koje odgovara maksimalnom propisanom razdoblju zastare za ta kaznena djela propisanom nacionalnim pravom nacionalnog administratora.
5.   Podaci o računu koji sadržavaju osobne podatke prikupljeni u skladu s odredbama ove Uredbe koji nisu pohranjeni u Registru Unije ili EUTL-u čuvaju se u skladu s odredbama ove Uredbe.
6.   Središnji administrator osigurava da nacionalni administratori imaju pristup podacima iz svih evidencija u Registru Unije koji se odnose na račune koje vode ili su ih vodili, te da imaju mogućnost pretraživanja i preuzimanja tih podataka.
Članak 79.
Izvješćivanje i raspoloživost informacija
1.   Središnji administrator stavlja na raspolaganje informacije iz Priloga XIII. primateljima navedenima u Prilogu XIII. na transparentan i organizirani način. Središnji administrator poduzima sve razumne korake kako bi informacije iz Priloga XIII. učinio raspoloživima onoliko često kako je utvrđeno u Prilogu XIII. Središnji administrator ne objavljuje dodatne informacije pohranjene u EUTL-u ili u Registru Unije ako to nije dopušteno u skladu s člankom 80.
2.   Nacionalni administratori mogu staviti na raspolaganje i dio informacija iz Priloga XIII. kojima imaju pristup u skladu s člankom 80., onoliko često i onim primateljima kako je utvrđeno u Prilogu XIII., na transparentan i organiziran način na javno dostupnoj internetskoj stranici. Nacionalni administratori ne objavljuju dodatne informacije pohranjene u Registru Unije ako to nije dopušteno u skladu s člankom 80.
Članak 80.
Povjerljivost
1.   Sve se informacije, uključujući stanja svih računa, sve provedene transakcije, jedinstvene identifikacijske oznake emisijskih jedinica koje su obuhvaćene transakcijom ili na koje utječe transakcija, pohranjene u EUTL-u ili Registru Unije smatraju povjerljivima ako nije drukčije propisano pravom Unije ili odredbama nacionalnog prava koje imaju legitiman cilj koji je u skladu s ovom Uredbom i koje su proporcionalne.
Prvi se podstavak primjenjuje i na sve informacije prikupljene u skladu s ovom Uredbom koje posjeduje središnji administrator ili nacionalni administrator.
2.   Središnji administrator i nacionalni administratori osiguravaju da sve osobe koje rade ili su radile za njih ili tijela kojima su zadaće delegirane, kao i stručnjaci koje ona upućuju, podliježu obvezi čuvanja poslovne tajne. Oni ne otkrivaju povjerljive informacije koje mogu dobiti tijekom obavljanja svojih dužnosti, ne dovodeći u pitanje zahtjeve nacionalnog kaznenog ili poreznog prava ili druge odredbe ove Uredbe.
3.   Središnji administrator ili nacionalni administrator mogu podatke pohranjene u Registru Unije i EUTL-u ili prikupljene u skladu s ovom Uredbom isporučiti sljedećim tijelima:
(a)
policiji ili drugom tijelu kaznenog progona ili pravosudnom tijelu te poreznim tijelima države članice;
(b)
Europskom uredu za borbu protiv prijevara;
(c)
Europskom revizorskom sudu;
(d)
Eurojustu;
(e)
nadležnim tijelima iz članka 48. Direktive (EU) 2015/849;
(f)
nadležnim tijelima iz članka 67. Direktive (EU) 2014/65;
(g)
nadležnim tijelima iz članka 22. Uredbe (EU) 596/2014;
(h)
Europskom nadzornom tijelu za vrijednosne papire i tržišta kapitala osnovanom Uredbom (EU) br. 1095/2010 Europskog parlamenta i Vijeća (22);
(i)
Agenciji za suradnju energetskih regulatora osnovanoj Uredbom (EZ) br. 713/2009 Europskog parlamenta i Vijeća (23);
(j)
nadležnim nacionalnim nadzornim tijelima;
(k)
nacionalnim administratorima država članica i nadležnim tijelima iz članka 18. Direktive 2003/87/EZ;
(l)
tijelima iz članka 6. Direktive 98/26/EZ;
(m)
Europskom nadzorniku za zaštitu podataka i nadležnim nacionalnim tijelima za zaštitu podataka.
4.   Podaci se mogu dostaviti tijelima iz stavka 3. na temelju zahtjeva podnesenog središnjem administratoru ili nacionalnom administratoru ako je taj zahtjev opravdan i nužan za potrebe istraživanja, otkrivanja, kaznenog progona, poreznog postupka ili naplate poreza, revizije i financijskog nadzora aktivnosti koje obuhvaćaju emisijske jedinice ili pranja novca, financiranja terorizma, drugog teškog kaznenog djela, zlouporabe tržišta pri kojima mogu biti korišteni računi u Registru Unije ili povreda prava Unije ili nacionalnog prava kojim se osigurava funkcioniranje ETS-a EU-a.
Ne dovodeći u pitanje zahtjeve nacionalnog kaznenog ili poreznog prava, središnji administrator, nacionalni administratori ili druga tijela, fizičke ili pravne osobe koje primaju povjerljive informacije u skladu s ovom Uredbom mogu se tim informacijama koristiti samo u okviru obavljanja svojih dužnosti i izvršavanja funkcija, u slučaju središnjeg administratora i nacionalnih administratora u okviru područja primjene ove Uredbe ili, u slučaju drugih tijela, pravnih ili fizičkih osoba, u svrhu za koju su im te informacije dostavljene i/ili u kontekstu upravnih ili sudskih postupaka koji se posebno odnose na izvršavanje tih funkcija.
Sve povjerljive informacije primljene, razmijenjene ili prenesene u skladu s ovom Uredbom podliježu uvjetima utvrđenima u ovom članku. Međutim, ovim se člankom ne sprečava središnjeg administratora i nacionalne administratore da razmjenjuju ili prenose povjerljive informacije u skladu s ovom Uredbom.
Ovim se člankom ne sprečava središnjeg administratora i nacionalne administratore da razmjenjuju i prenose, u skladu s nacionalnim pravom, povjerljive informacije koje nisu dobivene od središnjeg administratora ili nacionalnog administratora druge države članice.
5.   Tijelo koje prima podatke u skladu sa stavkom 4. osigurava da se primljeni podaci upotrebljavaju isključivo u svrhe navedene u zahtjevu iz stavka 4. te da se ni namjerno ni slučajno ne stavljaju na raspolaganje osobama koje nisu uključene u planiranu svrhu uporabe podataka. Ova odredba ne sprečava ta tijela da podatke stave na raspolaganje drugim tijelima navedenima u stavku 3. ako je to potrebno za svrhe navedene u zahtjevu iz stavka 4.
6.   Središnji administrator može tijelima iz stavka 3., na njihov zahtjev, omogućiti pristup podacima o transakcijama koji ne omogućuju izravnu identifikaciju određenih osoba u svrhu traženja sumnjivih obrazaca transakcija. Tijela koja imaju takav pristup mogu o sumnjivim obrascima transakcija obavijestiti druga tijela navedena u stavku 3.
7.   Za potrebe članka 18. Uredbe (EU) 2016/794 Europskog parlamenta i Vijeća (24) Europol ima trajan uvid u podatke (pristup „read only”) pohranjene u Registru Unije i u EUTL-u. Europol Komisiju obavješćuje na koji način upotrebljava podatke.
8.   Nacionalni administratori sigurnim sredstvima stavljaju svim drugim nacionalnim administratorima i središnjem administratoru na raspolaganje podatke o imenu, državljanstvu i mjestu rođenja osoba kojima su odbili otvoriti račun u skladu s člankom 19. stavkom 2. točkama (a), (b) i (c) ili koje su odbili imenovati ovlaštenim predstavnikom u skladu s člankom 21. stavkom 5. točkama (a) i (b), kao i podatke o imenu, državljanstvu i mjestu rođenja vlasnika računa i ovlaštenog predstavnika računa kojima je pristup privremeno zabranjen u skladu s člankom 30. stavkom 1. točkom (c), člankom 30. stavkom 2. točkom (a), člankom 30. stavkom 3. točkama (a) i (b) i člankom 30. stavkom 4. ili računa koji su zatvoreni u skladu s člankom 28. Nacionalni administratori osiguravaju da se podaci ažuriraju i da se prestanu dijeliti kad osnove za njihovo dijeljenje prestanu postojati. Informacije se ne smiju dijeliti dulje od pet godina.
Nacionalni administratori obavješćuju dotične osobe o činjenici da je njihov identitet podijeljen s drugim nacionalnim administratorima te o trajanju tog dijeljenja informacija.
Dotične osobe mogu u roku od 30 kalendarskih dana izjaviti prigovor na dijeljenje informacija nadležnom tijelu ili relevantnom tijelu u skladu s nacionalnim pravom. Nadležno tijelo ili relevantno tijelo obrazloženom odlukom, u skladu sa zahtjevima nacionalnog prava, daje nalog nacionalnom administratoru da prestane ili da nastavi dijeliti informacije.
Dotične osobe mogu od nacionalnog administratora koji dijeli informacije u skladu s prvim podstavkom zatražiti da im dostavi osobne podatke o njima koji su dijeljeni. Nacionalni administratori udovoljit će takvim zahtjevima u roku od 20 radnih dana od njihova primitka.
9.   Nacionalni administratori mogu nacionalnim tijelima kaznenog progona i poreznim tijelima prijaviti sve transakcije koje obuhvaćaju jedinice čiji je broj viši od broja koji je odredio nacionalni administrator i prijaviti sve račune koji sudjeluju u broju transakcija unutar nekog razdoblja višem od broja koji je utvrdio nacionalni administrator.
10.   EUTL i Registar unije ne zahtijevaju od vlasnika računa da dostave informacije o cijenama emisijskih jedinica.
11.   Kontrolor dražbe imenovan u skladu s člankom 24. Uredbe (EU) br. 1031/2010 ima pristup svim informacijama o računima za isporuku jamstvenih jedinica s dražbe koji se vodi u Registru Unije.
Članak 81.
Naknade
1.   Središnji administrator vlasnicima računa u Registru Unije ne naplaćuje nikakve naknade.
2.   Nacionalni administratori mogu vlasnicima računa i verifikatorima koje vode naplaćivati razumne naknade.
3.   Nacionalni administratori obavješćuju središnjeg administratora o naknadama koje naplaćuju i svim promjenama naknada u roku od 10 radnih dana. Središnji administrator prikazuje naknade na javnoj internetskoj stranici.
Članak 82.
Prekid rada
Središnji administrator osigurava što manje prekida u radu Registra Unije poduzimanjem svih razumnih koraka za osiguravanje dostupnosti i sigurnosti Registra Unije i EUTL-a u smislu Odluke (EU, Euratom) 2017/46 i osiguravanjem robusnih sustava i postupaka za zaštitu svih podataka.
GLAVA IV.
PRIJELAZNE I ZAVRŠNE ODREDBE
Članak 83.
Provedba
Države članice donose zakone i druge propise potrebne za provedbu ove Uredbe, a posebno za nacionalne administratore kako bi mogli ispunjavati svoje obveze u pogledu verifikacije i preispitivanja informacija dostavljenih u skladu s člankom 19. stavkom 1., člankom 21. stavkom 4. i člankom 22. stavkom 4.
Članak 84.
Daljnje korištenje računima
1.   Računi, kako su utvrđeni u poglavlju 3. glave I. ove Uredbe, koji su otvoreni ili upotrebljavani u skladu s Uredbom Komisije (EU) br. 389/2013, i dalje se koriste za potrebe ove Uredbe.
2.   Osobni računi otvoreni u skladu s člankom 18. Uredbe (EU) br. 389/2013 pretvaraju se u račune za trgovanje.
Članak 85.
Ograničenja korištenja
1.   Kyotske jedinice, kako su definirane u članku 3. točki 12. Uredbe (EU) br. 389/2013 mogu se držati na računima ETS-a u Registru Unije do 1. srpnja 2023.
2.   Nakon datuma iz stavka 1. središnji administrator dostavlja nacionalnim administratorima popis računa ETS-a na kojima se drže Kyotske jedinice. Na temelju tog popisa nacionalni administrator od vlasnika računa zahtijeva da navede račun KP na koji se prenose te međunarodne jedinice.
3.   Ako vlasnik računa ne odgovori na zahtjev nacionalnog administratora u roku od 40 radnih dana, nacionalni administrator prenosi međunarodne jedinice na nacionalni račun KP ili račun određen nacionalnim pravom.
Članak 86.
Dostavljanje novih podataka o računu
Podaci o računu koji se zahtijevaju ovom Uredbom, a koji se nisu zahtijevali Uredbom (EU) br. 389/2013, dostavljaju se nacionalnim administratorima najkasnije tijekom sljedećeg preispitivanja iz članka 22. stavka 4.
Članak 87.
Izmjene Uredbe (EU) br. 389/2013
Uredba (EU) br. 389/2013 mijenja se kako slijedi:
(1)
u članku 7. dodaje se sljedeći stavak 4.:
„4.   Središnji administrator osigurava da Registar Unije održava komunikacijsku vezu s registrima sustava trgovanja emisijskim jedinicama stakleničkih plinova s kojima je na snazi sporazum o povezivanju u skladu s člankom 25. Direktive 2003/87/EZ za potrebe priopćavanja transakcija s emisijskim jedinicama.”;
(2)
u članku 56. dodaju se sljedeći stavci 4. i 5.:
„4.   Ako je na snazi sporazum iz članka 25. Direktive 2003/87/EZ zbog kojeg je potrebno prenijeti emisijske jedinice za zrakoplovstvo operatorima zrakoplova koji su vlasnici računa u registru drugog sustava trgovanja emisijskim jedinicama stakleničkih plinova, središnji administrator, u suradnji s administratorom drugog registra, osigurava da Registar Unije prenese te emisijske jedinice za zrakoplovstvo s računa EU-a za raspodjelu emisijskih jedinica za zrakoplovstvo na odgovarajuće račune u drugom registru.
5.   Ako je na snazi sporazum iz članka 25. Direktive 2003/87/EZ zbog kojeg je potrebno prenijeti emisijske jedinice za zrakoplovstvo iz drugog sustava trgovanja emisijskim jedinicama stakleničkih plinova operatorima zrakoplova koji su vlasnici računa u Registru Unije, na temelju odobrenja nadležnog tijela odgovornog za upravljanje drugim sustavom trgovanja emisijskim jedinicama stakleničkih plinova središnji administrator, u suradnji s administratorom drugog registra, osigurava da Registar Unije prenese te emisijske jedinice za zrakoplovstvo s odgovarajućih računa operatora zrakoplova u drugom registru na račune operatora zrakoplova u Registru Unije.”;
(3)
u članku 67. dodaje se sljedeći stavak 5.:
„5.   Ako je na snazi sporazum iz članka 25. Direktive 2003/87/EZ, stavci 1., 2. i 3. ovog članka primjenjuju se na jedinice izdane u okviru sustava trgovanja emisijskim jedinicama stakleničkih plinova povezanog s ETS-om EU-a.”;
(4)
članak 71. zamjenjuje se sljedećim:
„Članak 71.
Provedba dogovora o povezivanju
Središnji administrator može u odgovarajućim trenucima uspostavljati račune i procese te izvršavati transakcije i druge operacije u svrhu provedbe sporazuma i dogovora sklopljenih u skladu s člancima 25. i 25.a Direktive 2003/87/EZ.”;
(5)
umeće se sljedeći članak 99.a:
„Članak 99.a
Suspendiranje sporazuma o povezivanju
U slučaju suspendiranja ili otkazivanja sporazuma iz članka 25. Direktive 2003/87/EZ središnji administrator poduzima mjere u skladu sa sporazumom.”;
(6)
u članku 105. dodaje se sljedeći stavak 3.:
„3.   Standardi razvijeni u skladu sa sporazumima iz članka 25. Direktive 2003/87/EZ moraju biti usklađeni sa specifikacijama za razmjenu podataka i tehničkim specifikacijama izrađenima u skladu sa stavcima 1. i 2.”;
(7)
članak 108. zamjenjuje se sljedećim:
„Članak 108.
Evidencije
1.   Središnji administrator osigurava da Registar Unije čuva evidencije o svim procesima, podacima iz zapisnika i vlasnicima računa pet godina poslije zatvaranja računa.
2.   Osobni podaci uklanjaju se iz evidencija po isteku pet godina poslije zatvaranja računa ili pet godina poslije zatvaranja poslovnog odnosa, kako je definiran u članku 3. točki 13. Direktive (EU) 2015/849, s fizičkom osobom.
3.   Osobni podaci mogu se čuvati, uz dopuštanje pristupa samo središnjem administratoru, dodatnih pet godina samo za potrebe istraživanja, otkrivanja, kaznenog progona, poreznog postupka ili naplate poreza, revizije i financijskog nadzora aktivnosti koje obuhvaćaju emisijske jedinice, ili pranja novca, financiranja terorizma, drugog teškog kaznenog djela ili zlouporabe tržišta pri kojima mogu biti korišteni računi u Registru Unije, ili povreda prava Unije ili nacionalnog prava kojim se osigurava funkcioniranje ETS-a EU-a.
4.   Za potrebe istraživanja, otkrivanja, kaznenog progona, poreznog postupka ili naplate poreza, revizije i financijskog nadzora aktivnosti koje obuhvaćaju emisijske jedinice, ili pranja novca, financiranja terorizma, drugog teškog kaznenog djela ili zlouporabe tržišta pri kojima mogu biti korišteni računi u Registru Unije, ili povreda prava Unije ili nacionalnog prava kojim se osigurava funkcioniranje ETS-a EU-a, osobni podaci koje obrađuju nacionalni administratori mogu se zadržati poslije zatvaranja poslovnog odnosa do isteka razdoblja koje odgovara maksimalnom propisanom razdoblju zastare za ta kaznena djela propisanom nacionalnim pravom nacionalnog administratora.
5.   Podaci o računu koji sadržavaju osobne podatke prikupljeni u skladu s odredbama ove Uredbe koji nisu pohranjeni u Registru Unije ili EUTL-u čuvaju se u skladu s odredbama ove Uredbe.
6.   Središnji administrator osigurava da nacionalni administratori imaju pristup podacima iz svih evidencija u Registru Unije koji se odnose na račune koje vode ili su ih vodili, te imaju mogućnost pretraživanja i preuzimanja tih podataka.”;
(8)
U Prilogu XIV. umeće se sljedeća točka 4.a:
„4.a.
Svake se godine 1. svibnja objavljuju sljedeće informacije o važećim sporazumima u skladu s člankom 25. Direktive 2003/87/EZ zabilježene u EUTL-u do 30. travnja te godine:
(a)
stanje emisijskih jedinica izdanih u povezanom sustavu trgovanja emisijama na svim računima u Registru Unije;
(b)
broj emisijskih jedinica izdanih u povezanom sustavu trgovanja emisijama upotrijebljenih za postizanje usklađenosti u ETS-u EU-a;
(c)
zbroj emisijskih jedinica izdanih u povezanom sustavu trgovanja emisijama koje su prenesene na račune u Registru Unije u prethodnoj kalendarskoj godini;
(d)
zbroj emisijskih jedinica koje su prenesene na račune u povezanom sustavu trgovanja emisijama u prethodnoj kalendarskoj godini.”.
Članak 88.
Stavljanje izvan snage
Uredba (EU) br. 389/2013 stavlja se izvan snage s učinkom od 1. siječnja 2021.
Međutim, Uredba (EU) br. 389/2013 nastavlja se primjenjivati do 1. siječnja 2026. na sve potrebne operacije povezane s razdobljem trgovanja od 2013. do 2020., na drugo obvezujuće razdoblje Kyotskog protokola te na razdoblje obveze kako je definirano u članku 3. točki 30. te uredbe.
Članak 89.
Stupanje na snagu i primjena
Ova Uredba stupa na snagu dvadesetog dana od dana objave u Službenom listu Europske unije.
Primjenjuje se od 1. siječnja 2021., osim članka 87. koji se primjenjuje od dana stupanja na snagu.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 12. ožujka 2019.
Za Komisiju
Predsjednik
Jean-Claude JUNCKER
(1)  SL L 275, 25.10.2003., str. 32.
(2)  Uredba Komisije (EU) br. 920/2010 od 7. listopada 2010. o standardiziranom i zaštićenom sustavu registara u skladu s Direktivom 2003/87/EZ Europskog parlamenta i Vijeća i Odlukom br. 280/2004/EZ Europskog parlamenta i Vijeća (SL L 270, 14.10.2010., str. 1.).
(3)  Uredba Komisije (EU) br. 389/2013 od 2. svibnja 2013. o uspostavi Registra Unije u skladu s Direktivom 2003/87/EZ Europskog parlamenta i Vijeća, odlukama br. 280/2004/EZ i br. 406/2009/EZ Europskog parlamenta i Vijeća i o ukidanju uredbi Komisije (EU) br. 920/2010 i br. 1193/2011 (SL L 122, 3.5.2013., str. 1.).
(4)  Odluka br. 280/2004/EZ Europskog parlamenta i Vijeća od 11. veljače 2004. o mehanizmu za praćenje emisija stakleničkih plinova u Zajednici i za provedbu Kyotskog protokola (SL L 49, 19.2.2004., str. 1.).
(5)  Direktiva (EU) 2018/410 Europskog parlamenta i Vijeća od 14. ožujka 2018. o izmjeni Direktive 2003/87/EZ radi poboljšanja troškovno učinkovitih smanjenja emisija i ulaganja za niske emisije ugljika te Odluke (EU) 2015/1814 (SL L 76, 19.3.2018., str. 3.).
(6)  Direktiva 2014/65/EU Europskog parlamenta i Vijeća od 15. svibnja 2014. o tržištu financijskih instrumenata i izmjeni Direktive 2002/92/EZ i Direktive 2011/61/EU (SL L 173, 12.6.2014., str. 349.).
(7)  Uredba (EU) br. 596/2014 Europskog parlamenta i Vijeća od 16. travnja 2014. o zlouporabi tržišta (Uredba o zlouporabi tržišta) te stavljanju izvan snage Direktive 2003/6/EZ Europskog parlamenta i Vijeća i direktiva Komisije 2003/124/EZ, 2003/125/EZ i 2004/72/EZ (SL L 173, 12.6.2014., str. 1.).
(8)  Uredba (EU) br. 600/2014 Europskog parlamenta i Vijeća od 15. svibnja 2014. o tržištima financijskih instrumenata i izmjeni Uredbe (EU) br. 648/2012 (SL L 173, 12.6.2014., str. 84.).
(9)  Uredba Komisije (EU) br. 1031/2010 od 12. studenoga 2010. o rasporedu, upravljanju i drugim aspektima dražbi emisijskih jedinica stakleničkih plinova prema Direktivi 2003/87/EZ Europskog parlamenta i Vijeća o uspostavi sustava trgovanja emisijskim jedinicama stakleničkih plinova unutar Zajednice (SL L 302, 18.11.2010., str. 1.).
(10)  Direktiva 98/26/EZ Europskog parlamenta i Vijeća od 19. svibnja 1998. o konačnosti namire u platnim sustavima i sustavima za namiru vrijednosnih papira (SL L 166, 11.6.1998., str. 45.).
(11)  Uredba (EU) 2017/2392 Europskog parlamenta i Vijeća od 13. prosinca 2017. o izmjeni Direktive 2003/87/EZ kako bi se nastavila postojeća ograničenja područja primjene za zrakoplovne djelatnosti i pripremila provedba globalne tržišno utemeljene mjere od 2021.(SL L 350, 29.12.2017., str. 7.).
(12)  Direktiva (EU) 2015/849 Europskog parlamenta i Vijeća od 20. svibnja 2015. o sprečavanju korištenja financijskog sustava u svrhu pranja novca ili financiranja terorizma, o izmjeni Uredbe (EU) br. 648/2012 Europskog parlamenta i Vijeća te o stavljanju izvan snage Direktive 2005/60/EZ Europskog parlamenta i Vijeća i Direktive Komisije 2006/70/EZ (SL L 141, 5.6.2015., str. 73.).
(13)  Uredba (EU) 2016/1191 Europskog parlamenta i Vijeća od 6. srpnja 2016. o promicanju slobodnog kretanja građana pojednostavnjenjem zahtjevâ za predočavanje određenih javnih isprava u Europskoj uniji i o izmjeni Uredbe (EU) br. 1024/2012 (SL L 200, 26.7.2016., str. 1.).
(14)  Uredba (EU) 2016/679 Europskog parlamenta i Vijeća od 27. travnja 2016. o zaštiti pojedinaca u vezi s obradom osobnih podataka i o slobodnom kretanju takvih podataka te o stavljanju izvan snage Direktive 95/46/EZ (Opća uredba o zaštiti podataka) (SL L 119, 4.5.2016., str. 1.).
(15)  Uredba (EU) 2018/1725 Europskog parlamenta i Vijeća od 23. listopada 2018. o zaštiti pojedinaca u vezi s obradom osobnih podataka u institucijama, tijelima, uredima i agencijama Unije i o slobodnom kretanju takvih podataka te o stavljanju izvan snage Uredbe (EZ) br. 45/2001 i Odluke br. 1247/2002/EZ (SL L 295, 21.11.2018., str. 39.).
(16)  Direktiva 2009/29/EZ Europskog parlamenta i Vijeća od 23. travnja 2009. o izmjeni Direktive 2003/87/EZ u svrhu poboljšanja i proširenja sustava Zajednice za trgovanje emisijskim jedinicama stakleničkih plinova (SL L 140, 5.6.2009., str. 63.).
(17)  Delegirana uredba Komisije (EU) 2019/331 od 19. prosinca 2018. o utvrđivanju prijelaznih propisa na razini Unije za usklađenu besplatnu dodjelu emisijskih jedinica na temelju članka 10.a Direktive 2003/87/EZ Europskog parlamenta i Vijeća (SL L 59, 27.2.2019., str. 8.).
(18)  Provedbena uredba Komisije (EU) 2018/2067 оd 19. prosinca 2018. o verifikaciji podataka i akreditaciji verifikatora u skladu s Direktivom 2003/87/EZ Europskog parlamenta i Vijeća (SL L 334, 31.12.2018., str. 94.).
(19)  Direktiva 2013/34/EU Europskog parlamenta i Vijeća od 26. lipnja 2013. o godišnjim financijskim izvještajima, konsolidiranim financijskim izvještajima i povezanim izvješćima za određene vrste poduzeća, o izmjeni Direktive 2006/43/EZ Europskog parlamenta i Vijeća i o stavljanju izvan snage direktiva Vijeća 78/660/EEZ i 83/349/EEZ (SL L 182, 29.6.2013., str. 19.).
(20)  Uredba (EU) br. 648/2012 Europskog parlamenta i Vijeća od 4. srpnja 2012. o OTC izvedenicama, središnjoj drugoj ugovornoj strani i trgovinskom repozitoriju (SL L 201, 27.7.2012., str. 1.).
(21)  Odluka Komisije (EU, Euratom) 2017/46 od 10. siječnja 2017. o sigurnosti komunikacijskih i informacijskih sustava u Europskoj komisiji (SL L 6, 11.1.2017., str. 40.).
(22)  Uredba (EU) br. 1095/2010 Europskog parlamenta i Vijeća od 24. studenoga 2010. o osnivanju europskog nadzornog tijela (Europskog nadzornog tijela za vrijednosne papire i tržišta kapitala), izmjeni Odluke br. 716/2009/EZ i stavljanju izvan snage Odluke Komisije 2009/77/EZ (SL L 331, 15.12.2010., str. 84.).
(23)  Uredba (EZ) br. 713/2009 Europskog parlamenta i Vijeća od 13. srpnja 2009. o osnivanju Agencije za suradnju energetskih regulatora (SL L 211, 14.8.2009., str. 1.).
(24)  Uredba (EU) 2016/794 Europskog parlamenta i Vijeća od 11. svibnja 2016. o Agenciji Europske unije za suradnju tijela za izvršavanje zakonodavstva (Europol) te zamjeni i stavljanju izvan snage odluka Vijeća 2009/371/PUP, 2009/934/PUP, 2009/935/PUP, 2009/936/PUP i 2009/968/PUP (SL L 135, 24.5.2016., str. 53.).
PRILOG I.
Tablica I.-I. Vrste računa i vrste jedinica koje se mogu držati na svakoj od vrsta računa
Naziv vrste računa
Vlasnik računa
Administrator računa
Broj računa te vrste
Emisijske jedinice
Jedinice iz povezanog sustava za trgovanje emisijama iz članka 25. Direktive 2003/87/EZ
opće emisijske jedinice
emisijske jedinice za zrakoplovstvo
I.   Upravljački računi ETS-a u Registru Unije
Račun EU-a za ukupnu količinu
EU
središnji administrator
1
da
ne
ne
Račun EU-a za ukupnu količinu za zrakoplovstvo
EU
središnji administrator
1
ne
da
ne
Račun EU-a za dražbe
EU
središnji administrator
1
da
ne
ne
Račun EU-a za raspodjelu emisijskih jedinica
EU
središnji administrator
1
da
ne
ne
Račun EU-a za dražbe za zrakoplovstvo
EU
središnji administrator
1
ne
da
ne
Račun EU-a za posebnu rezervu
EU
središnji administrator
1
ne
da
ne
Račun EU-a za raspodjelu emisijskih jedinica za zrakoplovstvo
EU
središnji administrator
1
ne
da
ne
Račun Unije za brisanje
EU
središnji administrator
1
da
da
da
Račun za isporuku jamstvenih jedinica s dražbe
dražbovatelj, dražbovna platforma, sustav za poravnanje ili sustav za namiru
nacionalni administrator koji je otvorio račun
jedan ili više za svaku dražbovnu platformu
da
da
ne
II.   Računi ETS-a u Registru Unije
Račun operatera
operater
nacionalni administrator države članice u kojoj se nalazi postrojenje
jedan za svako postrojenje
da
da
da
Račun operatora zrakoplova
operator zrakoplova
nacionalni administrator države članice koja vodi operatora zrakoplova
jedan za svakog operatora zrakoplova
da
da
da
Nacionalni račun
država članica
nacionalni administrator države članice koja posjeduje račun
jedan ili više za svaku državu članicu
da
da
da
III.   Računi ETS-a za trgovanje u Registru Unije
Račun za trgovanje
osoba
nacionalni administrator ili središnji administrator koji je otvorio račun
koliko je odobreno
da
da
da
PRILOG II.
Uvjeti
Plaćanje naknada
1.
Uvjeti povezani s mogućim registarskim naknadama za otvaranje i vođenje računa te za registriranje i vođenje verifikatora.
Izmjena osnovnih uvjeta
2.
Izmjena osnovnih uvjeta kako bi odražavali izmjene ove Uredbe ili izmjene nacionalnog zakonodavstva.
Rješavanje sporova
3.
Odredbe povezane sa sporovima između vlasnika računa i odabir suda za nacionalnog administratora.
Odgovornost
4.
Ograničenje odgovornosti za nacionalnog administratora.
5.
Ograničenje odgovornosti za vlasnika računa.
PRILOG III.
Informacije koje se predaju uz zahtjeve za otvaranje računa
1.
Informacije iz tablice III.-I.
Tablica III.-I. Pojedinosti o računu za sve račune
A
B
C
D
E
F
Stavka br.
Podatak o računu
Obvezno ili neobvezno?
Vrsta
Može se ažurirati?
Za ažuriranje potrebno odobrenje administratora?
Prikazuje se na javnim internetskim stranicama EUTL-a?
1
Vrsta računa
O
odabir
ne
n/p
da
2
Ime vlasnika računa
O
slobodno
da
da
da
3
Ime računa (dodjeljuje vlasnik računa)
O
slobodno
da
ne
da
4
Adresa vlasnika računa – država
O
odabir
da
da
da
5
Adresa vlasnika računa – regija ili savezna država
N
slobodno
da
da
da
6
Adresa vlasnika računa – grad
O
slobodno
da
da
da
7
Adresa vlasnika računa – poštanski broj
O
slobodno
da
da
da
8
Adresa vlasnika računa – 1. redak
O
slobodno
da
da
da
9
Adresa vlasnika računa – 2. redak
N
slobodno
da
da
da
10
Matični broj poduzeća vlasnika računa
O
slobodno
da
da
da
11
Broj telefona vlasnika računa 1
O
slobodno
da
ne
ne (*1)
12
Broj telefona vlasnika računa 2
O
slobodno
da
ne
ne (*1)
13
Adresa e-pošte vlasnika računa
O
slobodno
da
ne
ne (*1)
14
Datum rođenja (za fizičke osobe)
O za fizičke osobe
slobodno
ne
n/p
ne
15
Mjesto rođenja – grad (za fizičke osobe)
O za fizičke osobe
slobodno
ne
n/p
ne
16
Mjesto rođenja – država
N
slobodno
ne
n/p
ne
17
Vrsta osobnog dokumenta za dokazivanje identiteta (za fizičke osobe)
O
odabir
da
da
ne
18
Broj osobnog dokumenta (za fizičke osobe)
O
slobodno
da
da
ne
19
Datum isteka valjanosti osobnog dokumenta
O, ako postoji
slobodno
da
da
ne
20
PDV broj s oznakom države
O, ako postoji
slobodno
da
da
ne
21
Identifikator pravne osobe u skladu s člankom 26. Uredbe (EU) br. 600/2014
O, ako postoji
zadano
da
ne
da
(*1)  Vlasnik računa može odlučiti hoće li podaci biti prikazani na javnim internetskim stranicama EUTL-a.
PRILOG IV.
Informacije koje se predaju uz zahtjeve za otvaranje računa za isporuku jedinica s dražbe ili računa za trgovanje
1.
Informacije iz tablice III.-I. Priloga III.
2.
Dokaz da podnositelj zahtjeva za otvaranje računa ima otvoren bankovni račun u državi članici Europskoga gospodarskog prostora.
3.
Dokaz o identitetu fizičke osobe podnositelja zahtjeva za otvaranje računa, koji može biti preslika jedne od sljedećih isprava:
(a)
osobne iskaznice izdane u državi članici Europskoga gospodarskog prostora ili Organizacije za ekonomsku suradnju i razvoj;
(b)
putovnice;
(c)
isprave koja se prihvaća kao osobna identifikacijska isprava prema nacionalnom pravu nacionalnog administratora koji vodi račun.
4.
Dokaz o adresi prebivališta fizičke osobe vlasnika računa, koji može biti preslika jedne od sljedećih isprava:
(a)
priložene isprave o identitetu iz točke 3. ako sadržava adresu prebivališta;
(b)
bilo koje druge službeno izdane isprave o identitetu koja sadržava adresu prebivališta;
(c)
ako država u kojoj osoba ima prebivalište ne izdaje isprave o identitetu koje sadržavaju adresu prebivališta, izjave lokalnih upravnih tijela kojom se potvrđuje prebivalište;
(d)
bilo koje druge isprave koja se obično prihvaća u državi članici administratora računa kao dokaz o prebivalištu podnositelja zahtjeva.
5.
Sljedeći dokumenti u slučaju da zahtjev za otvaranje računa podnosi pravna osoba:
(a)
isprava kojom se dokazuje registracija pravne osobe;
(b)
pojedinosti o bankovnom računu;
(c)
potvrda o registraciji u sustavu PDV-a;
(d)
ime i prezime, datum rođenja i državljanstvo stvarnog vlasnika pravne osobe kako je definiran u članku 3. točki 6. Direktive (EU) 2015/849, uključujući vrstu vlasništva ili kontrole koju provodi;
(e)
popis direktora.
6.
Ako pravna osoba podnese zahtjev za otvaranje računa, nacionalni administratori mogu zatražiti sljedeće dodatne dokumente:
(a)
presliku instrumenta kojim se osniva pravna osoba;
(b)
presliku godišnjeg izvješća ili najnovijih revidiranih financijskih izvješća ili, ako revidirana financijska izvješća nisu raspoloživa, presliku financijskih izvješća s ovjerom porezne uprave ili financijskog direktora.
7.
Potvrda o adresi pravne osobe vlasnika računa, ako ona nije jasna iz dokumenta priloženog u skladu s točkom 5.
8.
Izvod iz kaznene evidencije ili bilo koji drugi dokument koji administrator računa prihvaća kao izvod iz kaznene evidencije za fizičku osobu podnositelja zahtjeva za otvaranje računa.
Ako zahtjev za otvaranje računa podnosi pravna osoba, nacionalni administrator može zatražiti izvod iz kaznene evidencije ili bilo koji drugi dokument koji administrator računa prihvaća kao izvod iz kaznene evidencije za stvarnog vlasnika i/ili direktore pravne osobe. Ako nacionalni administrator zatraži izvod iz kaznene evidencije, obrazloženje tog zahtjeva se evidentira.
Umjesto izvoda iz kaznene evidencije, nacionalni administrator može u skladu s nacionalnim pravom zatražiti elektroničku dostavu relevantnih informacija od tijela nadležnog za čuvanje kaznene evidencije.
Dokumenti podneseni u skladu s ovom točkom ne smiju se čuvati poslije otvaranja računa.
9.
Ako je nacionalnom administratoru predan izvornik dokumenta, on izrađuje presliku i ovjerava njezinu autentičnost.
10.
Preslika dokumenta dostavljena kao dokaz iz ovog Priloga mora biti ovjerena kao vjerodostojna izvorniku kod javnog bilježnika ili druge takve osobe koju odredi nacionalni administrator. Ne dovodeći u pitanja pravila utvrđena u Uredbi (EU) 2016/1191, ako su dokumenti izdani izvan države članice u kojoj se njihova preslika predaje, preslika mora biti legalizirana ako nije drukčije predviđeno nacionalnim pravom. Datum ovjere ili legalizacije potvrde može biti najviše tri mjeseca prije datuma podnošenja.
11.
Administrator računa može zahtijevati da se uz priložene dokumente dostavi ovjereni prijevod na jezik koji odredi administrator.
12.
Umjesto pribavljanja papirnatih dokumenata kojima se potvrđuju informacije koje se zahtijevaju u ovom Prilogu, nacionalni administratori mogu upotrebljavati digitalne alate za dobivanje relevantnih informacija, ako ti alati u skladu s nacionalnim pravom imaju ovlast davati te informacije.
PRILOG V.
Dodatne informacije koje se predaju za registraciju verifikatora
Dokument kojim se dokazuje da je verifikator koji podnosi zahtjev za registraciju akreditiran u skladu s člankom 15. Direktive 2003/87/EZ.
PRILOG VI.
Informacije koje se predaju za otvaranje računa operatera
1.
Informacije iz tablice III.-I. Priloga III.
2.
Na temelju podataka predanih u skladu s tablicom III.-I. Priloga III. operater postrojenja postaje vlasnik računa. Ime dodijeljeno vlasniku računa identično je imenu fizičke ili pravne osobe na koju glasi relevantna dozvola za emisije stakleničkih plinova.
3.
Ako je dio grupe, vlasnik računa dostavlja dokument u kojem je jasno navedena struktura grupe. Ako je dostavljena preslika dokumenta, ona mora biti ovjerena kao vjerodostojna izvorniku kod javnog bilježnika ili druge takve osobe koju odredi nacionalni administrator. Ako je ovjerena preslika izdana izvan države članice koja traži dokument, preslika mora biti legalizirana ako nije drukčije predviđeno nacionalnim pravom. Datum ovjere ili legalizacije potvrde može biti najviše tri mjeseca prije datuma podnošenja.
4.
Informacije navedene u tablicama VI.-I. i VI.-II. ovog Priloga.
5.
Ako pravna osoba podnese zahtjev za otvaranje računa, nacionalni administratori mogu zatražiti sljedeće dodatne dokumente:
(a)
ispravu kojom se dokazuje registracija pravne osobe;
(b)
pojedinosti o bankovnom računu;
(c)
potvrdu o registraciji u sustavu PDV-a;
(d)
ime i prezime, datum rođenja i državljanstvo stvarnog vlasnika pravne osobe kako je definiran u članku 3. točki 6. Direktive (EU) 2015/849, uključujući vrstu vlasništva ili kontrole koju provodi;
(e)
presliku instrumenta kojim se osniva pravna osoba;
(f)
presliku godišnjeg izvješća ili najnovijih revidiranih financijskih izvješća ili, ako revidirana financijska izvješća nisu raspoloživa, presliku financijskih izvješća s ovjerom porezne uprave ili financijskog direktora.
6.
Umjesto pribavljanja papirnatih dokumenata kojima se potvrđuju informacije koje se zahtijevaju u ovom Prilogu, nacionalni administratori mogu upotrebljavati digitalne alate za dobivanje relevantnih informacija, ako ti alati u skladu s nacionalnim pravom imaju ovlast davati te informacije.
Tablica VI.-I. Pojedinosti o računu za račune operatera
A
B
C
D
E
F
Stavka br.
Podatak o računu
Obvezno ili neobvezno?
Vrsta
Može se ažurirati?
Za ažuriranje potrebno odobrenje administratora?
Prikazuje se na javnim internetskim stranicama EUTL-a?
1
Identifikacijska oznaka dozvole
O
slobodno
da
da
da
2
Datum stupanja dozvole na snagu
O
slobodno
da
—
da
3
Ime postrojenja
O
slobodno
da
da
da
4
Vrsta djelatnosti postrojenja
O
odabir
da
da
da
5
Adresa postrojenja – država
O
zadano
da
da
da
6
Adresa postrojenja – regija ili savezna država
N
slobodno
da
da
da
7
Adresa postrojenja – grad
O
slobodno
da
da
da
8
Adresa postrojenja – poštanski broj
O
slobodno
da
da
da
9
Adresa postrojenja – 1. redak
O
slobodno
da
da
da
10
Adresa postrojenja – 2. redak
N
slobodno
da
da
da
11
Broj telefona postrojenja 1
O
slobodno
da
ne
ne
12
Broj telefona postrojenja 2
O
slobodno
da
ne
ne
13
Adresa e-pošte postrojenja
O
slobodno
da
ne
ne
14
Ime matičnog poduzeća
O, ako postoji
slobodno
da
ne
da
15
Ime poduzeća kćeri
O, ako postoji
slobodno
da
ne
da
16
Identifikacijska oznaka vlasnika računa matičnog poduzeća (dodjeljuje Registar Unije)
O, ako postoji
zadano
da
ne
ne
17
Identifikacijski broj EPRTR-a
O, ako postoji
slobodno
da
ne
da
18
Geografska širina
N
slobodno
da
ne
da
19
Geografska dužina
N
slobodno
da
ne
da
20
Godina prve emisije
O
slobodno
da
Tablica VI.-II. Pojedinosti o osobi za kontakt u postrojenju
A
B
C
D
E
F
Stavka br.
Podatak o računu
Obvezno ili neobvezno?
Vrsta
Može se ažurirati?
Za ažuriranje potrebno odobrenje administratora?
Prikazuje se na javnim internetskim stranicama EUTL-a?
1
Ime osobe za kontakt u državi članici
N
slobodno
da
ne
ne
2
Prezime osobe za kontakt u državi članici
N
slobodno
da
ne
ne
3
Adresa osobe za kontakt – država
N
zadano
da
ne
ne
4
Adresa osobe za kontakt – regija ili savezna država
N
slobodno
da
ne
ne
5
Adresa osobe za kontakt – grad
N
slobodno
da
ne
ne
6
Adresa osobe za kontakt – poštanski broj
N
slobodno
da
ne
ne
7
Adresa osobe za kontakt – 1. redak
N
slobodno
da
ne
ne
8
Adresa osobe za kontakt – 2. redak
N
slobodno
da
ne
ne
9
Broj telefona osobe za kontakt 1
N
slobodno
da
ne
ne
10
Broj telefona osobe za kontakt 2
N
slobodno
da
ne
ne
11
Adresa e-pošte osobe za kontakt
N
slobodno
da
ne
ne
PRILOG VII.
Informacije koje se predaju za otvaranje računa operatora zrakoplova
1.
Informacije iz tablice III.-I. Priloga III. i tablice VII.-I. Priloga VII.
2.
Na temelju podataka predanih u skladu s tablicom III.-I. operator zrakoplova postaje vlasnik računa. Ime dodijeljeno vlasniku računa identično je imenu navedenom u Planu praćenja. Ako je ime u Planu praćenja zastarjelo, treba upotrijebiti ime iz trgovačkog registra ili ime koje upotrebljava Eurocontrol.
3.
Ako je dio grupe, vlasnik računa dostavlja dokument u kojem je jasno navedena struktura grupe. Svaka preslika dokumenta dostavljena kao dokaz iz ovog Priloga mora biti ovjerena kao vjerodostojna izvorniku kod javnog bilježnika ili druge takve osobe koju odredi nacionalni administrator. Ako je ovjerena preslika izdana izvan države članice koja traži dokument, preslika mora biti legalizirana ako nije drukčije predviđeno nacionalnim pravom. Datum ovjere ili legalizacije potvrde može biti najviše tri mjeseca prije datuma podnošenja.
4.
Pozivni znak je oznaka Međunarodne organizacije civilnog zrakoplovstva (ICAO) u polju 7. plana leta ili, ako on nije dostupan, registracijska oznaka zrakoplova.
5.
Ako pravna osoba podnese zahtjev za otvaranje računa, nacionalni administratori mogu zatražiti sljedeće dodatne dokumente:
(a)
ispravu kojom se dokazuje registracija pravne osobe;
(b)
pojedinosti o bankovnom računu;
(c)
potvrdu o registraciji u sustavu PDV-a;
(d)
ime i prezime, datum rođenja i državljanstvo stvarnog vlasnika pravne osobe kako je definiran u članku 3. točki 6. Direktive (EU) 2015/849, uključujući vrstu vlasništva ili kontrole koju provodi;
(e)
presliku instrumenta kojim se osniva pravna osoba;
(f)
presliku godišnjeg izvješća ili najnovijih revidiranih financijskih izvješća ili, ako revidirana financijska izvješća nisu raspoloživa, presliku financijskih izvješća s ovjerom porezne uprave ili financijskog direktora.
6.
Umjesto pribavljanja papirnatih dokumenata kojima se potvrđuju informacije koje se zahtijevaju u ovom Prilogu, nacionalni administratori mogu upotrebljavati digitalne alate za dobivanje relevantnih informacija, ako ti alati u skladu s nacionalnim pravom imaju ovlast davati te informacije.
Tablica VII.-I. Pojedinosti o računu za račune operatora zrakoplova
A
B
C
D
E
F
Stavka br.
Podatak o računu
Obvezno ili neobvezno?
Vrsta
Može se ažurirati?
Za ažuriranje potrebno odobrenje administratora?
Prikazuje se na javnim internetskim stranicama EUTL-a?
1
Jedinstvena oznaka prema Uredbi Komisije 748/2009
O
slobodno
da
da
da
2
Pozivni znak (ICAO oznaka)
N
slobodno
da
da
da
3
Identifikacijska oznaka iz Plana praćenja
O
slobodno
da
da
da
4
Plan praćenja – prva godina primjenjivosti
O
slobodno
da
da
da
PRILOG VIII.
Informacije o ovlaštenim predstavnicima koje se predaju administratoru računa
1.
Informacije iz tablice VIII.-I. Priloga VIII.
Tablica VIII.-I. Pojedinosti o ovlaštenom predstavniku
A
B
C
D
E
F
Stavka br.
Podatak o računu
Obvezno ili neobvezno?
Vrsta
Može se ažurirati?
Za ažuriranje potrebno odobrenje administratora?
Prikazuje se na javnim internetskim stranicama EUTL-a?
1
Ime
O
slobodno
da
da
ne
2
Prezime
O
slobodno
da
da
ne
3
Titula
N
slobodno
da
ne
ne
4
Naziv radnog mjesta
N
slobodno
da
ne
ne
5
Ime poslodavca
N
slobodno
da
ne
ne
6
Odjel poslodavca
N
slobodno
da
ne
ne
7
Država
O
zadano
ne
n/p
ne
8
Regija ili savezna država
N
slobodno
da
da
ne
9
Grad
O
slobodno
da
da
ne
10
Poštanski broj
O
slobodno
da
da
ne
11
Adresa – 1. redak
O
slobodno
da
da
ne
12
Adresa – 2. redak
N
slobodno
da
da
ne
13
Broj telefona 1
O
slobodno
da
ne
ne
14
Broj mobitela
O
slobodno
da
da
ne
15
Adresa e-pošte
O
slobodno
da
da
ne
16
Datum rođenja
O
slobodno
ne
n/p
ne
17
Mjesto rođenja – grad
O
slobodno
ne
n/p
ne
18
Mjesto rođenja – država
O
slobodno
ne
n/p
ne
19
Vrsta osobne isprave
O
odabir
da
da
ne
20
Broj osobne isprave
O
slobodno
da
da
ne
21
Datum isteka valjanosti osobne isprave
O, ako postoji
slobodno
da
da
ne
22
Nacionalni matični broj
N
slobodno
da
da
ne
23
Preferirani jezik
N
odabir
da
ne
ne
24
Prava u svojstvu ovlaštenog korisnika
O
višestruki izbor
da
da
ne
2.
Potpisana izjava vlasnika računa u kojoj navodi da želi određenu osobu imenovati ovlaštenim predstavnikom i potvrđuje da ovlašteni predstavnik ima pravo pokretati, odobravati ili pokretati i odobravati transakcije u ime vlasnika računa ili može samo pregledavati račun (kako je utvrđeno u članku 20. stavku 1. odnosno stavku 5.).
3.
Dokaz o identitetu predloženog predstavnika koji može biti preslika jedne od sljedećih isprava:
(a)
osobne iskaznice izdane u državi članici Europskoga gospodarskog prostora ili Organizacije za ekonomsku suradnju i razvoj;
(b)
putovnice;
(c)
isprave koja se prihvaća kao osobna identifikacijska isprava prema nacionalnom pravu nacionalnog administratora koji vodi račun.
4.
Dokaz o adresi prebivališta predloženog predstavnika, koji može biti preslika jedne od sljedećih isprava:
(a)
priložene isprave o identitetu iz točke 3. ako sadržava adresu prebivališta;
(b)
bilo koje druge službeno izdane isprave o identitetu koja sadržava adresu prebivališta;
(c)
ako država u kojoj osoba ima prebivalište ne izdaje isprave o identitetu koje sadržavaju adresu prebivališta, izjave lokalnih upravnih tijela kojom se potvrđuje prebivalište;
(d)
bilo koje druge isprave koja se obično prihvaća u državi članici administratora računa kao dokaz o prebivalištu predloženog predstavnika.
5.
Izvod iz kaznene evidencije ili bilo koji drugi dokument koji administrator računa prihvaća kao izvod iz kaznene evidencije za predloženog predstavnika, osim za ovlaštene predstavnike verifikatora.
Umjesto izvoda iz kaznene evidencije, nacionalni administrator može u skladu s nacionalnim pravom zatražiti elektroničku dostavu relevantnih informacija od tijela nadležnog za čuvanje kaznene evidencije.
Dokumenti podneseni u skladu s ovom točkom ne smiju se čuvati poslije odobrenja imenovanja predstavnika računa.
6.
Ako je nacionalnom administratoru predan izvornik dokumenta, on izrađuje presliku i ovjerava njezinu autentičnost.
7.
Preslika dokumenta dostavljena kao dokaz iz ovog Priloga mora biti ovjerena kao vjerodostojna izvorniku kod javnog bilježnika ili druge takve osobe koju odredi nacionalni administrator. Ne dovodeći u pitanja pravila utvrđena u Uredbi (EU) 2016/1191, ako su dokumenti izdani izvan države članice u kojoj se njihova preslika predaje, preslika mora biti legalizirana ako nije drukčije predviđeno nacionalnim pravom. Datum ovjere ili legalizacije potvrde može biti najviše tri mjeseca prije datuma podnošenja.
8.
Administrator računa može zahtijevati da se uz priložene dokumente dostavi ovjereni prijevod na jezik kojeg utvrdi nacionalni administrator.
9.
Umjesto pribavljanja papirnatih dokumenata kojima se potvrđuju informacije koje se zahtijevaju u ovom Prilogu, nacionalni administratori mogu upotrebljavati digitalne alate za dobivanje relevantnih informacija, ako ti alati u skladu s nacionalnim pravom imaju ovlast davati te informacije.
PRILOG IX.
Obrasci za dostavu podataka o godišnjim emisijama
1.
Podaci o emisijama za operatere sadržavaju informacije iz tablice IX.-I., uzimajući u obzir elektronički obrazac za dostavu podataka o emisijama opisan u specifikacijama za razmjenu podataka i tehničkim specifikacijama iz članka 75.
Tablica IX.-I. Podaci o emisijama operatera
1
Identifikacijska oznaka postrojenja
2
Izvještajna godina
Emisije stakleničkih plinova
u tonama
u tonama ekvivalenta CO2
3
Emisije CO2
4
Emisije N2O
5
Emisije PFC
6
Ukupne emisije
—
Σ (C3+C4+C5)
2.
Podaci o emisijama za operatore zrakoplova sadržavaju informacije iz tablice IX.-II., uzimajući u obzir elektronički obrazac za dostavu podataka o emisijama opisan u specifikacijama za razmjenu podataka i tehničkim specifikacijama iz članka 75.
Tablica IX.-II. Podaci o emisijama operatora zrakoplova
1
Identifikacijska oznaka operatora zrakoplova
2
Izvještajna godina
Emisije stakleničkih plinova
u tonama CO2
3
Domaće emisije
(odnosi se na sve letove koji su poletjeli iz zračne luke na državnom području države članice i sletjeli u zračnu luku smještenu na državnom području iste države članice)
4
Emisije koje nisu domaće
(odnosi se na sve letove koji su poletjeli iz zračne luke na državnom području države članice i sletjeli u zračnu luku smještenu na državnom području druge države članice)
5
Ukupne emisije
Σ (C3+C4)
PRILOG X.
Nacionalna tablica dodjele emisijskih jedinica
Broj retka
Količina općih emisijskih jedinica dodijeljenih besplatno
u skladu s člankom 10.a stavkom 7. Direktive 2003/87/EZ
u skladu s člankom 10.c Direktive 2003/87/EZ (prenosive)
u skladu s drugom odredbom Direktive 2003/87/EZ
Ukupno
1
Oznaka države članice
ručni unos
2
Identifikacijska oznaka postrojenja
ručni unos
3
Količina za dodjelu:
4
u godini X
ručni unos
5
u godini X+1
ručni unos
6
u godini X+2
ručni unos
7
u godini X+3
ručni unos
8
u godini X+4
ručni unos
9
u godini X+5
ručni unos
10
u godini X+6
ručni unos
11
u godini X+7
ručni unos
12
u godini X+8
ručni unos
13
u godini X+9
ručni unos
Redovi od 2 do 13 ponavljaju se za svako postrojenje.
PRILOG XI.
Nacionalna tablica dodjele emisijskih jedinica za zrakoplovstvo
Broj retka
Količina besplatno dodijeljenih općih emisijskih jedinica
u skladu s člankom 3.e Direktive 2003/87/EZ
u skladu s člankom 3.f Direktive 2003/87/EZ
Ukupno
1
Oznaka države članice
ručni unos
2
Identifikacijska oznaka operatora zrakoplova
ručni unos
3
Količina za dodjelu:
4
u godini X
ručni unos
5
u godini X+1
ručni unos
6
u godini X+2
ručni unos
7
u godini X+3
ručni unos
8
u godini X+4
ručni unos
9
u godini X+5
ručni unos
10
u godini X+6
ručni unos
11
u godini X+7
ručni unos
12
u godini X+8
ručni unos
13
u godini X+9
ručni unos
Redovi od 2 do 13 ponavljaju se za svakog operatora zrakoplova.
PRILOG XII.
Tablica dražbi
Broj retka
Informacije o dražbovnoj platformi
1
Identifikacijska oznaka dražbovne platforme
2
Identitet kontrolora dražbe
3
Broj računa za isporuku jamstvenih jedinica s dražbe
4
Informacije o pojedinačnim dražbama (općih emisijskih jedinica/emisijskih jedinica za zrakoplovstvo)
5
Količina jedinica na pojedinačnoj dražbi
Datum i vrijeme isporuke na račun za isporuku jamstvenih jedinica s dražbe
Identitet dražbovatelja povezanih s pojedinačnom dražbom
Količina jedinica relevantnog dražbovatelja u ukupnoj količini jedinica na pojedinačnoj dražbi uključujući, ako je primjenjivo, relevantne količine emisijskih jedinica iz članka 10.a stavka 8. Direktive 2003/87/EZ
ručni unos
6
ručni unos
7
ručni unos
8
ručni unos
9
ručni unos
10
ručni unos
11
ručni unos
12
ručni unos
13
ručni unos
14
ručni unos
15
ručni unos
16
ručni unos
17
ručni unos
18
ručni unos
19
ručni unos
PRILOG XIII.
Zahtjevi za izvješćivanje središnjeg administratora
I.   Informacije o Registru Unije povezane s ETS-om EU-a
Informacije dostupne javnosti
1.
EUTL na svojim javnim internetskim stranicama prikazuje sljedeće informacije o svakom računu:
(a)
sve informacije koje su u tablici III.-I. Priloga III., tablici VI.-I. Priloga VI. i tablici VII.-I. Priloga VII. označene kao informacije koje se „prikazuju na javnim internetskim stranicama EUTL-a”;
(b)
emisijske jedinice dodijeljene pojedinačnim vlasnicima računa u skladu s člancima 48. i 50.;
(c)
stanje računa u skladu s člankom 9. stavkom 1.;
(d)
godinu prvih emisija i godinu posljednjih emisija;
(e)
broj emisijskih jedinica predanih u skladu s člankom 6.;
(f)
iznos verificiranih emisija zajedno s ispravcima za postrojenje povezano s računom operatera za godinu X prikazuje se počevši od 1. travnja godine X + 1;
(g)
simbol i izjavu kojima se navodi jesu li postrojenje ili operator zrakoplova povezani s predmetnim računom do 30. travnja predali broj emisijskih jedinica koji je barem jednak svim njegovim emisijama u svim prošlim godinama.
Informacije iz točaka od (a) do (d) ažuriraju se svaka 24 sata.
Za potrebe točke (g), simbol i izjave koje se prikazuju utvrđeni su u tablici XIV.-I. Simbol se ažurira 1. svibnja te se, osim dodavanja zvjezdice (*) u slučajevima opisanima u retku 5 tablice XIV.-I, ne mijenja do sljedećega 1. svibnja, osim ako račun bude zatvoren prije tog datuma.
Tablica XIV.-I. Izjave o ispunjenju obveze
Broj retka
Stanje ispunjenja obveze u skladu s člankom 33.
Evidentirane su verificirane emisije za cijelu prošlu godinu?
Simbol
Izjava
na javnim internetskim stranicama EUTL-a
1
0 ili pozitivan broj
da
A
„Broj emisijskih jedinica predanih do 30. travnja jednak je verificiranim emisijama ili veći”
2
negativan broj
da
B
„Broj emisijskih jedinica predanih do 30. travnja manji je od verificiranih emisija”
3
bilo koji broj
ne
C
„Verificirane emisije za prethodnu godinu nisu unesene do 30. travnja”
4
bilo koji broj
ne (jer je postupak predaje emisijskih jedinica i/ili postupak ažuriranja verificiranih emisija privremeno suspendiran za registar države članice)
X
„Unos verificiranih emisija i/ili predaja do 30. travnja nisu bili mogući jer je postupak predaje emisijskih jedinica i/ili postupak ažuriranja verificiranih emisija privremeno suspendiran za registar države članice”
5
bilo koji broj
da ili ne (naknadno ažurira nadležno tijelo)
* [dodano početnom simbolu]
„Verificirane emisije je procijenilo ili ispravilo nadležno tijelo.”
2.
EUTL na svojim javnim internetskim stranicama prikazuje i svaka 24 sata ažurira sljedeće opće informacije:
(a)
nacionalnu tablicu dodjele emisijskih jedinica svake države članice uz naznake svih promjena u tablici koje su izvršene u skladu s člankom 47.;
(b)
nacionalnu tablicu dodjele emisijskih jedinica za zrakoplovstvo svake države članice uz naznake svih promjena u tablici koje su izvršene u skladu s člankom 49.;
(c)
ukupan broj emisijskih jedinica u Registru Unije na svim korisničkim računima prethodnog dana;
(d)
naknade koje nacionalni administratori naplaćuju u skladu s člankom 81.
3.
EUTL 30. travnja svake godine na svojim javnim internetskim stranicama prikazuje sljedeće opće informacije:
(a)
zbroj verificiranih emisija države članice unesenih za prethodnu kalendarsku godinu kao postotak zbroja verificiranih emisija iz godine prije te godine;
(b)
postotni udio koji pripada računima kojima upravlja određena država članica, u broju i opsegu svih transakcija za prijenos emisijskih jedinica i Kyotskih jedinica u prethodnoj kalendarskoj godini;
(c)
postotni udio koji pripada računima kojima upravlja određena država članica, u broju i opsegu svih transakcija za prijenos emisijskih jedinica i Kyotskih jedinica u prethodnoj kalendarskoj godini obavljenih između računa kojima upravljaju različite države članice.
4.
EUTL o svakoj završenoj transakciji evidentiranoj u EUTL-u do 30. travnja određene godine na svojim javnim internetskim stranicama na dan 1. svibnja tri godine kasnije prikazuje sljedeće informacije:
(a)
ime vlasnika računa i identifikator računa s kojeg se obavlja prijenos;
(b)
ime vlasnika računa i identifikator računa na koji se obavlja prijenos;
(c)
količinu emisijskih ili Kyotskih jedinica uključenih u transakciju, uključujući oznaku države, ali bez jedinstvene identifikacijske oznake emisijskih jedinica i jedinstvene brojčane vrijednosti serijskog broja Kyotskih jedinica;
(d)
identifikacijsku oznaku transakcije;
(e)
datum i vrijeme završetka transakcije (po srednjoeuropskom vremenu);
(f)
vrstu transakcije.
Prvi se stavak ne primjenjuje na transakcije u kojima su račun s kojeg se obavlja prijenos i račun na koji se obavlja prijenos upravljački računi ETS-a kako je navedeno u tablici I.-I. Priloga I.
5.
Svake se godine 1. svibnja objavljuju sljedeće informacije o važećim sporazumima u skladu s člankom 25. Direktive 2003/87/EZ zabilježene u EUTL-u do 30. travnja te godine:
(a)
stanje emisijskih jedinica izdanih u povezanom sustavu trgovanja emisijama na svim računima u Registru Unije;
(b)
broj emisijskih jedinica izdanih u povezanom sustavu trgovanja emisijama upotrijebljenih za postizanje usklađenosti u ETS-u EU-a;
(c)
zbroj emisijskih jedinica izdanih u povezanom sustavu trgovanja emisijama koje su prenesene na račune u Registru Unije u prethodnoj kalendarskoj godini;
(d)
zbroj emisijskih jedinica koje su prenesene na račune u povezanom sustavu trgovanja emisijama u prethodnoj kalendarskoj godini.
Informacije dostupne vlasnicima računa
6.
Registar Unije, u dijelu svojih internetskih stranica koji je dostupan samo vlasniku računa, prikazuje i u stvarnom vremenu ažurira sljedeće informacije:
(a)
trenutačno stanje emisijskih jedinica i Kyotskih jedinica, uključujući oznaku države i, prema potrebi, naznaku u kojem su desetogodišnjem razdoblju emisijske jedinice kreirane, ali bez jedinstvene identifikacijske oznake emisijskih jedinica i jedinstvene brojčane vrijednosti serijskog broja Kyotskih jedinica;
(b)
popis predloženih transakcija koje je pokrenuo taj vlasnik računa, pri čemu za svaku predloženu transakciju navodi sljedeće pojedinosti:
i.
elemente iz točke 4. ovog Priloga;
ii.
broj računa i ime vlasnika računa na koji se obavlja prijenos;
iii.
datum i vrijeme kad je transakcija predložena (po srednjoeuropskom vremenu);
iv.
trenutačni status predložene transakcije;
v.
sve kodove odgovora vraćene nakon provjera koje provode Registar i EUTL;
(c)
popis emisijskih ili Kyotskih jedinica prenesenih na taj račun kao rezultat završenih transakcija, navodeći sljedeće pojedinosti za svaku transakciju:
i.
elemente navedene u točki 4.;
ii.
broj računa i ime vlasnika računa s kojeg se obavlja prijenos te broj računa i ime vlasnika računa na koji se obavlja prijenos.

Summary:
Registar Unije za emisijske jedinice u sustavu trgovanja emisijskim jedinicama
Registar Unije za emisijske jedinice u sustavu trgovanja emisijskim jedinicama
 
SAŽETAK DOKUMENTA:
Delegirana uredba (EU) 2019/1122 o funkcioniranju registra Unije
ČEMU SLUŽI OVA UREDBA?
Svrha joj je jamčiti točan obračun za sve emisijske jedinice u okviru sustava Europske unije (EU) za trgovanje emisijama.
KLJUČNE TOČKE
Registar EU-aRegistar EU-a je jedinstvena, centralizirana internetska baza podataka koju vodi Europska komisija i koja ima račune za operatere postrojenja poput elektrana i za operatere zrakoplova. Pokriva sve države koje sudjeluju u sustavu trgovanja emisijama stakleničkih plinova EU-a (EU ETS), uspostavljenim Direktivom 2003/87/EZ, čiji je cilj smanjiti emisije na troškovno učinkovit način kao dio politike EU-a za borbu protiv klimatskih promjena. Registar bilježi:postrojenja obuhvaćena Direktivom u svakoj državi članici EU-a i sve besplatne emisijske jediniceračune tvrtki ili pojedinaca s takvim emisijskim jedinicamaprijenose emisijskih jedinica koje izvrše vlasnici računaverificirane godišnje emisije CO2 operatera postrojenja i zrakoplovagodišnje usklađivanje emisijskih jedinica i verificiranih emisija.IV. fazaOva uredba utvrđuje opće, operativne zahtjeve i zahtjeve za održavanje registra EU-a za IV. fazu EU ETS-a od 2021. do 2030. godine. Njome se zamjenjuje Uredba (EU) br. 389/2013 (vidi sažetak) koja je pokrivala III. fazu (2013. – 2020.) EU ETS-a.Glavni elementi
Uredbom je obuhvaćen niz aspekata, uključujući sljedeće:sustav registara kojim upravlja i koji održava središnji administrator. Uredba uvodi zapisnik transakcija EU-a (EUTL), koji automatski provjerava, bilježi i autorizira sve transakcije između računa u registru. Zamjenjuje neovisni zapisnik transakcija Zajednice iz II. faze. status i upravljanje računima. Uredba pojednostavljuje pravila o upravljanju računima s ciljem smanjenja opterećenja nacionalnih administratora. posebna pravila za registar EU ETS-a pokrivaju pitanja kao što su:verificirane emisije i usklađenosttransakcije, uključujući pravila o izvršenju prijenosa i kreiranju, dodjeli i prijenosu emisijskih jedinicapoboljšanje veza između EU ETS-a i drugih ETS programa u kojima je sklopljen sporazum o povezivanju (npr. švicarski ETS – vidi sažetak). tehnička pravila i zahtjeve u pogledu registra i zapisnika transakcija EU-a, uključujući nacionalne službe za pomoć vlasnicima računa i predstavnicima.Stavljanje izvan snage
Njome se stavlja izvan snage i zamjenjuje Uredba (EU) br. 389/2013. Potonja se nastavlja primjenjivati do 31. prosinca 2025. na sve operacije u vezi s razdobljem trgovanja 2013. – 2020. i na račune iz Kyota do poravnanja (dodatno razdoblje za završetak obveza) drugog obvezujućeg razdoblja Kyotskog protokola u 2023. godini.
OTKAD SE OVA UREDBA PRIMJENJUJE?
Primjenjuje se od 1. siječnja 2021.
POZADINA
Za više informacije vidjeti:Registar EU-a (Europska komisija).
GLAVNI DOKUMENT
Delegirana uredba Komisije (EU) 2019/1122 оd 12. ožujka 2019. o dopuni Direktive 2003/87/EZ Europskog parlamenta i Vijeća u pogledu funkcioniranja Registra Unije (SL L 177, 2.7.2019., str. 3 – 62).
Sukcesivne izmjene i dopune Uredbe (EU) 2019/1122 uključene su u izvorni tekst. Ovaj pročišćeni tekst namijenjen je isključivo dokumentiranju.
VEZANI DOKUMENTI
Uredba Komisije (EU) br. 389/2013 od 2. svibnja 2013. o uspostavi Registra Unije u skladu s Direktivom 2003/87/EZ Europskog parlamenta i Vijeća, odlukama br. 280/2004/EZ i br. 406/2009/EZ Europskog parlamenta i Vijeća i o ukidanju uredbi Komisije (EU) br. 920/2010 i br. 1193/2011 (SL L 122, 3.5.2013., str. 1 – 59).
Vidjeti pročišćeni tekst.
Direktiva 2003/87/EZ Europskog parlamenta i Vijeća od 13. listopada 2003. o uspostavi sustava trgovanja emisijskim jedinicama stakleničkih plinova unutar Zajednice i o izmjeni Direktive Vijeća 96/61/EZ (SL L 275, 25.10.2003., str. 32 – 46).
Vidjeti pročišćeni tekst.
Posljednje ažuriranje 11.01.2022